
Στην Αθήνα, σήμερα, 26 Νοεμβρίου 2025, ημέρα Τετάρτη και ώρα 10.10΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασίλειου(Λάκη) Βασιλειάδη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Σύσταση και λειτουργία Ανεξάρτητης Αρχής Ελέγχου της Αγοράς και Προστασίας του Καταναλωτή, ρυθμίσεις για την Επιτροπή Ανταγωνισμού και λοιπές διατάξεις» (4η συνεδρίαση - β΄ ανάγνωση).
Στην συνεδρίαση παρέστησαν ο Υπουργός Ανάπτυξης, κ. Παναγιώτης Θεοδωρικάκος, καθώς και αρμόδιοι υπηρεσιακοί παράγοντες. 
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Κτενά Αφροδίτη, Μεταξάς Κωνσταντίνος Βασίλειος, Συντυχάκης Εμμανουήλ, Τσοκάνης Χρήστος, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Φωτόπουλος Στυλιανός, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Καλημέρα σας. Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Σύσταση και λειτουργία Ανεξάρτητης Αρχής Εποπτείας της Αγοράς και Προστασίας του Καταναλωτή, ρυθμίσεις για την Επιτροπή Ανταγωνισμού και λοιπές διατάξεις». 
Βρισκόμαστε στην 4η συνεδρίαση για τη β’ ανάγνωση, με την οποία και ολοκληρώνουμε την επεξεργασία του νομοσχεδίου.
 Στη συνεδρίαση παρίσταται ο Υπουργός Ανάπτυξης, κ. Τάκης Θεοδωρικάκος.
Πριν εισέλθουμε στον κύκλο των Εισηγητών και των Ειδικών Αγορητών, παρακαλώ τον Ειδικό Αγορητή της Κοινοβουλευτικής Ομάδας «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανό Φωτόπουλο, να δώσει την ψήφο του, επί της αρχής του νομοσχεδίου. 
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη για την Ολομέλεια, κύριε Πρόεδρε.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Ξεκινάμε λοιπόν τη διαδικασία, δίνοντας τον λόγο στον Εισηγητή της Πλειοψηφίας, κ. Αθανάσιο Ζεμπίλη.
ΑΘΑΝΑΣΙΟΣ ΖΕΜΠΙΛΗΣ (Εισηγητής της Πλειοψηφίας): Ευχαριστώ πολύ, κύριε Πρόεδρε. 
Δεν υπάρχει αμφιβολία ότι και η χώρα μας, όπως και άλλες ευρωπαϊκές χώρες, καλούνται να αντιμετωπίσουν ένα σύνθετο και πολυδαίδαλο αγοραστικό περιβάλλον, όπως και το πρόβλημα της συσσωρευμένης ακρίβειας. Αυτό το αναγνωρίζει πρώτα από όλους το Υπουργείο Ανάπτυξης. Έτσι λοιπόν δεν «κάθεται με σταυρωμένα χέρια», ούτε λέει πως όλα είναι καλώς καμωμένα. Το αντίθετο. Με το παρόν σχέδιο νόμου, κάνει μια πολύ σημαντική θεσμική παρέμβαση. Μια θεσμική παρέμβαση για την ενίσχυση του ελέγχου και της εποπτείας της αγοράς. 
Θα ήταν ευχής έργο να υπάρξει, προς την κατεύθυνση αυτή, η αναγκαία συναίνεση διότι όλοι είμαστε σύμμαχοι σε αυτή τη μάχη, τη μάχη κατά της αισχροκέρδειας, τη μάχη για τη βελτίωση του βιοτικού επιπέδου των πολιτών και σίγουρα δεν υπάρχουν εχθροί και αντίπαλοι καθώς σε αυτή την προσπάθεια δεν περισσεύει κανείς. Αυτό άλλωστε σηματοδότησε και η τοποθέτηση του Υπουργού Ανάπτυξης, του κ. Θεοδωρικάκου, που επέμεινε στην ανάγκη να υπάρξει γόνιμος και ουσιαστικός διάλογος, να υπάρξουν συγκλίσεις και προτάσεις για τη βελτιστοποίηση του θεσμικού πλαισίου. Οφείλουμε να ομολογήσουμε ότι «έτεινε ευήκοον ους» σε όλη τη διαδικασία, από τη δημόσια διαβούλευση μέχρι και σήμερα.
Όπως ανέφερε ο Γενικός Γραμματέας της Εθνικής Συνομοσπονδίας Ατόμων με Αναπηρία κατά τη 2η συνεδρίαση της Επιτροπής, είναι χαρακτηριστικό ότι το σύνολο σχεδόν των προτάσεών τους που υποβλήθηκαν στο πλαίσιο της δημόσιας ηλεκτρονικής διαβούλευσης, τόσο μέσω διαδικτύου όσο και μέσω επιστολής απευθείας στον Υπουργό, έγιναν δεκτές και ενσωματώθηκαν στο σχέδιο νόμου, αλλά και κατά την ακρόαση των φορέων. Τοποθετήθηκαν 23 εκπρόσωποι κοινωνικών φορέων, εκφράζοντας τις απόψεις τους σε μία από τις πλέον «πολυτελείς» κοινοβουλευτικές διαδικασίες, σε μια διαδικασία καθ’ όλη τη διάρκεια της οποίας ο Υπουργός ήταν παρών, ακούγοντας με προσοχή όλες τις απόψεις και ενδεχομένως να τις συμπεριλάβει μέσω νομοτεχνικών βελτιώσεων στο σχέδιο νόμου. 
Νομίζω πως από τη διαδικασία διεφάνει ένας κοινός τόπος ότι σε θεσμικό επίπεδο κάτι πρέπει να αλλάξει, ώστε ο νέος φορέας να ανταποκρίνεται στα πρότυπα και τις νέες απαιτήσεις της αγοράς. Ειδικά μετά την εισβολή και την επέλαση στο λιανεμπόριο του ηλεκτρονικού εμπορίου από τρίτες χώρες.
 Τον Ιανουάριο του 2024, για να διαβάσω από τον αστικό τύπο ικανοποιώντας και τον Ειδικό Αγορητή του ΚΚΕ, ο Πάσχος Μανδραβέλης σε ένα άρθρο του στην εφημερίδα «Καθημερινή» υπό τον τίτλο «Άβυσσος η δομή του κράτους», παραπέμποντας σε προηγούμενο άρθρο του 2007 που εστίαζε στο γεγονός ότι ιδρύθηκε ο Συνήγορος του Καταναλωτή χωρίς να καταργηθούν οι υφιστάμενες υπηρεσίες, ανέφερε πως «Αυτή τη στιγμή, έχουμε μια ανεξάρτητη αρχή, ένα Συνήγορο, μια γενική γραμματεία (με ένα σκασμό γενικές διευθύνσεις από κάτω), συν μια Διϋπηρεσιακή Μονάδα Ελέγχου Αγοράς». «Βεβαίως», τελείωνε «είναι άβυσσος η δομή του κράτους.». 
Αλήθεια, λοιπόν, πιστεύει ειλικρινά κανείς σήμερα ότι είναι ορθολογική η διάρθρωση των υφιστάμενων υπηρεσιών; Πιστεύει ότι με τις υφιστάμενες δομές, δεν δημιουργείται σύγχυση στους πολίτες, ότι δεν υπάρχει αλληλοκάλυψη γραφειοκρατική αρμοδιοτήτων;  Άρα, το σχέδιο νόμου τι κάνει; Ακολουθεί την κοινή λογική, πράττει το αυτονόητο και η μόνη κριτική που θα μπορούσε να γίνει είναι ότι άργησε να έρθει. Έπρεπε να έχει γίνει πολύ νωρίτερα, όπως σημειώνει ο αρθρογράφος της Καθημερινής, όμως κάλλιο αργά παρά ποτέ. Νομίζω ότι και το ΠΑΣΟΚ, με δική του πρόταση νόμου είχε προτείνει τη δημιουργία μιας ισχυρής αρχής, μιας ενιαίας αρχής εποπτείας της αγοράς. Είναι προφανές, ότι σε αυτές τις περιπτώσεις δεν υπάρχει παρθενογένεση. Αναζητάς τις βέλτιστες ευρωπαϊκές πρακτικές και τις προσαρμόζεις στην ελληνική πραγματικότητα. Εν προκειμένω, επιλέχθηκε τόσο το σκανδιναβικό σουηδικό μοντέλο το οποίο σε μια προηγμένη κοινωνία καλλιέργησε την καταναλωτική συνείδηση και ισχυροποίησε το καταναλωτικό κίνημα. 
Άρα, είναι σημαντικό με τη συνένωση των αρμοδιοτήτων των υπηρεσιών να μετασχηματιστεί η Αρχή, σε ένα σύγχρονο θεματοφύλακα των δικαιωμάτων των καταναλωτών. Καθίσταται δε  σαφές, ότι απώτερος στόχος αυτής της μεταρρύθμισης είναι η καλύτερη αξιοποίηση του προσωπικού, η αποδοτικότερη λειτουργία των ελεγκτικών μηχανισμών και γενικά η βελτίωση της επιχειρησιακής ικανότητας του νέου φορέα.
 Περαιτέρω είναι βέβαιο ότι  η αυτοτέλεια, η ανεξαρτησία και η λειτουργική ευελιξία της ανεξάρτητης Αρχής, θα ενισχύσουν τη διαφάνεια και την εμπιστοσύνη των πολιτών και των επιχειρήσεων καθώς οι αποφάσεις της δεν θα επηρεάζονται από πολιτικές ή διοικητικές πιέσεις. Έχουμε ανάγκη από τέτοιους θεσμούς, από θεσμούς που ενισχύουν το κράτος δικαίου, από θεσμούς που λειτουργούν με αξιοπιστία, με συνέπεια και συνέχεια, ανεξαρτήτως πολιτικών μεταβολών. 
Επειδή κατά τις προηγούμενες συνεδριάσεις αναφέρθηκα στον «κορμό» του σχεδίου νόμου, θα ήθελα να σταθώ σε κάποιες επιφυλάξεις που ακούστηκαν στην Επιτροπή μας και στις οποίες απάντησαν εκπρόσωποι των φορέων στη 2η συνεδρίαση. Κατ’ αρχάς, στην αιτίαση για υποβάθμιση κατάργηση του Συνηγόρου του Καταναλωτή ή και για σύγκρουση αρμοδιοτήτων ανάμεσα στον κυρωτικό και συμφιλιωτικό ρόλο της νέας Αρχής. Η κυρία Στρατινάκη, Συνήγορος του Καταναλωτή, είπε πως ακολουθώντας πολύ σοβαρά ευρωπαϊκά πρότυπα ίσως θα μπορούσε και η Επιτροπή Ανταγωνισμού, να ενταχθεί σε ένα τέτοιο εγχείρημα, όπως ακολουθούν κι άλλα κράτη. Όμως, το κυριότερο είναι ότι για πρώτη φορά μια Αρχή θα έρθει να αντιμετωπίσει όχι μόνο τιμές, όχι μόνο την παραπλάνηση, όχι μόνο τη νοθεία αλλά και την καταχρηστικότητα στους όρους ουσιαστικά της αγοράς. Αυτό είναι ένα καινούργιο κεφάλαιο, το οποίο στην ουσία ανοίγει. Μέχρι σήμερα, ο Συνήγορος του Καταναλωτή ήταν μόνο ένα διαμεσολαβητικό προδικαστικό όργανο στερούμενος, ίσως, της δυνατότητας να μπορεί να κάνει πράξη τις διαμεσολαβήσεις του και τις συστάσεις του με πιο έντονο τρόπο. Η κυρία Στρατινάκη, λοιπόν, διαπιστώνει την ισχυροποίηση και όχι την αποδυνάμωση του Συνηγόρου του Καταναλωτή.
Ως προς το άρθρο 47, σχετικό με την αναγραφή της τελικής τιμής των νωπών προϊόντων, το οποίο και δέχτηκε σφοδρά πυρά από τον ΣΕΒ και τις αλυσίδες σούπερ μάρκετ, αξίζει να παρατηρήσουμε τι μας είπε ο κ. Κορασίδης  της Εθνικής Ένωσης Αγροτικών Συνεταιρισμών που εκπροσωπεί και τους αγρότες. Είπε πως, «Μάς ενδιαφέρει πάρα πολύ στην αλυσίδα αξίας, πώς γίνεται η κατανομή της αξίας, δηλαδή, αν ένα προϊόν ξεκινάει με πολύ χαμηλή τιμή και καταλήγει με ακριβή, διότι ο παραγωγός χάνει δύο φορές. Χάνει από την πλευρά ότι πολύ  ένα προϊόν σε χαμηλή τιμή που κάποιοι άλλοι παίρνουν υπεραξία και το δεύτερο, είναι ότι η αδικαιολόγητη αύξηση της τιμής ενός προϊόντος, οδηγεί και σε μειωμένη κατανάλωση. Άρα, του ξαναγυρίζει ζημιά πίσω, μειώνοντας τη διάθεση του προϊόντος, άρα, μας ενδιαφέρει διπλά και είναι σημαντικό. Συνεπώς, η καλή λειτουργία όλων στην αλυσίδα αξίας, δηλαδή, από τον παραγωγό του καταναλωτή, είναι σημαντικό πράγμα. Το δεύτερο, που είναι επίσης σημαντικό, είναι ότι με την εξέλιξη της τεχνολογίας δεν είναι μεγάλο το διοικητικό κόστος της ιχνηλασιμότητας των τιμών. Ακόμα και σήμερα, οι παραγωγοί που διαθέτουν τα προϊόντα τους χρησιμοποιούν πια το ηλεκτρονικό τιμολόγιο και ψηφιακά δελτία αποστολής. Άρα, είναι πολύ πιο εύκολο από το παρελθόν να παρακολουθούμε την εξέλιξη των τιμών και κυρίως να αντιμετωπίζεται το αδικαιολόγητο κέρδος». 
Βλέπουμε, συνεπώς, ότι ο εκπρόσωπος των αγροτών θεωρεί ότι με τα σημερινά ψηφιακά εργαλεία είναι εφικτή η αναγραφή της πορείας των τιμών, κάτι που ισχυρίζονται ότι δε μπορούν να το κάνουν οι μεγάλες βιομηχανίες και τα σούπερ μάρκετ. 
Τέλος, για τα άρθρα 51 και 52, ο κ. Κορκίδης, Πρόεδρος του Εμποροβιομηχανικού Επιμελητηρίου Πειραιά, ανέφερε πως θέλουν την επένδυση στην Ελευσίνα, την ανασυγκρότηση των ναυπηγείων, τον εκσυγχρονισμό, τον εξοπλισμό, τις υποδομές, τις νέες θέσεις εργασίας και μάλιστα τις εξειδικευμένες θέσεις εργασίας. Η Ελευσίνα δε λειτουργεί ανταγωνιστικά στον Πειραιά, δε μπορεί να λειτουργήσει ανταγωνιστικά. Ο Πειραιάς έχει τα κοντέινερς, έχει την κρουαζιέρα, έχει στην ακτοπλοΐα. Ο όρος που επικαλούνται για τα 50 χιλιόμετρα να μη δημιουργηθεί σταθμός εμπορευματοκιβωτίων δεν υπάρχει, αλλά και να υπήρχε η Ελευσίνα έχει χύδην φορτία και καύσιμα, δεν υπάρχει θέμα ανταγωνισμού. Ο Πρόεδρος του ΕΒΕΠ τόνισε πως θέλουν υπηρεσίες υψηλές αξίες. Θέλουν να γίνουν επενδύσεις παγίων και το κυριότερο να αξιοποιηθεί η τοπική κοινωνία και η μικρή επιχειρηματικότητα. Θέλουν να βγάλουν τις λιμενικές δραστηριότητες στην περιοχή της Ελευσίνας και γενικότερα στον κόλπο της Ελευσίνας, δίνοντας προστιθέμενη αξία στην κοινωνία και την τοπική οικονομία. 
Συνεπώς διαπιστώνεται πως με τη διεύρυνση του αντικειμένου των Ναυπηγείων της Ελευσίνας, πέραν της ισχυροποίησης της εθνικής οικονομίας, της εθνικής εφοδιαστικής και ενεργειακής ασφάλειας της χώρας μας, μπορεί να έχει πολλαπλά οφέλη και η τοπική κοινωνία και η μικρομεσαία επιχειρηματικότητα. 
Ευχαριστώ πολύ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Και εμείς ευχαριστούμε. 
Τον λόγο έχει ο Εισηγητής της Μειοψηφίας, κ. Νικητιάδης.
ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας): Ευχαριστώ, κύριε Πρόεδρε.
Κυρίες και κύριοι συνάδελφοι, κύριε Υπουργέ, έχουμε ένα νομοσχέδιο που κινείται σε 4 βασικούς πολιτικούς άξονες. Ο πρώτος, σχετίζεται με τη δημιουργία της Αρχής Εποπτείας της Αγοράς και Προστασίας του Καταναλωτή, ο δεύτερος πολιτικός άξονας, εμπεριέχει διατάξεις σε σχέση με την Επιτροπή Ανταγωνισμού, ο τρίτος, περιλαμβάνει θέματα τρέχοντα αλλά και το άρθρο 47, που για πρώτη φορά επιδιώκει να καθιερώσει αναγραφή τιμής από το χώρο της παραγωγής στο χώρο της κατανάλωσης και ο τέταρτος άξονας, σχετίζεται με τα ζητήματα τα Ναυπηγεία Ελευσίνας. 
Θα ξεκινήσω με την Αρχή Προστασίας του Καταναλωτή, καθότι εμείς, ως Κοινοβουλευτική Ομάδα ΠΑΣΟΚ, έχουμε συγκεκριμένες και κατατεθειμένες διαφωνίες. Θα καταθέσω στην Επιτροπή έντεκα λόγους τους οποίους θα αναπτύξω σύντομα. 
Πρώτον, εισηγηθήκαμε την ίδρυση μιας αρχής για την προστασία των καταναλωτών τον Δεκέμβριο του 2022. Η ΝΔ, με καθυστέρηση 3 ετών, έρχεται να νομοθετήσει, κατά την άποψή μας, με καθαρά επικοινωνιακό προσανατολισμό. 
Δεύτερο, φοβόμαστε ότι η Κυβέρνηση επιχειρεί να απεκδυθεί των ευθυνών της επιρρίπτοντάς τες σε μια ανεξάρτητη αρχή, όπως ακριβώς έκανε και με την Επιθεώρηση Εργασίας. Ενώ απεκδύεται των ευθυνών της, ταυτοχρόνως παρακρατά εξουσίες για να διορίζει την πλειοψηφία τής κατ’ επίφαση ανεξάρτητης αρχής και μάλιστα με παχυλότατες αμοιβές. Η πρόταση του ΠΑΣΟΚ, αντιθέτως, έχει ως επίκεντρο μια αρχή υπαγόμενη στο Υπουργείο Ανάπτυξης, ώστε η κυβέρνηση να έχει και να αναλαμβάνει την τελική ευθύνη για την αντιμετώπιση της ακρίβειας. 
Τρίτο, η Αρχή που καθιερώνεται με το παρόν νομοσχέδιο, μεταφέρει και συνενώνει δομές χωρίς να προχωρά σε ριζική αναμόρφωση της εποπτείας της αγοράς, με αποτέλεσμα απλώς να αναπαράγει την υφιστάμενη υποβάθμιση της προστασίας των καταναλωτών. 
Τέταρτο, ουσιαστικά καταργεί τον Συνήγορο του Καταναλωτή αντί να τον αναβαθμίσει. 
Πέμπτο, η απλή συνένωση υπηρεσιών και οντοτήτων οδηγεί σε ασύμβατη συνύπαρξη υπηρεσιών καθώς δεν αιτιολογείται, με βάση και τις διακρίσεις που θέτει η ενωσιακή νομοθεσία, η αρχή που ασκεί ελεγκτική κυρωτική αρμοδιότητα να ασκεί και εξώδικη επίλυση διαφορών, βλέπε Συνήγορος του Καταναλωτή, με αποτέλεσμα να υποβαθμίζεται η άσκησή της πρώτης και να μειώνεται η ανεξαρτησία της δεύτερης. 
Έκτο, η πρόταση του ΠΑΣΟΚ έχει στο επίκεντρο μια αρχή που θα συνεργάζεται και θα στηρίζει εμπράκτως το έργο των ενώσεων καταναλωτών. Η πρόταση της Κυβέρνησης βρίσκει την καθολική αντίδραση των καταναλωτικών οργανώσεων καθώς τις παραγκωνίζει πλήρως. 
Έβδομο, το σχέδιο νόμου του Υπουργείου Ανάπτυξης χαρακτηρίζεται από μία αναχρονιστική λογική που εστιάζει στην αντιμετώπιση του παραεμπορίου και σε αγορανομικού τύπου παραβάσεις. Δεν ξέρουμε αν αυτό είναι το μόνο ζητούμενο. Η πρόταση του ΠΑΣΟΚ περιέχει ολόκληρη ενότητα για τους ελέγχους οι οποίοι, όχι μόνο ήταν αυτεπάγγελτοι, αλλά επιπλέον η αρχή θα έπρεπε να είχε ετήσιο προγραμματισμό ελέγχων πέραν των καταγγελιών των πολιτών και των καταναλωτικών οργανώσεων. 
Όγδοο, το σχέδιο νόμου του Υπουργείου Ανάπτυξης υποβαθμίζει τις μεγάλες προκλήσεις που αφορούν την αποτελεσματική εφαρμογή της νομοθεσίας για την προστασία των καταναλωτών και την ενίσχυση της θέσης τους στον ανταγωνισμό της αγοράς. Επίσης, δεν ενισχύεται η λειτουργία του παρατηρητηρίου τιμών. Το σχέδιο του ΠΑΣΟΚ  μιλούσε για ενίσχυση και ενημέρωση των καταναλωτών, ριζική αναμόρφωση της εποπτείας, πρόληψη, ενίσχυση της κουλτούρας διαφάνειας και της καταναλωτικής συνείδησης. 
Ένατο. Το νομοσχέδιο της Κυβέρνησης εγκαθιδρύει ένα υδροκέφαλο και Αθηνο-κεντρικό  σύστημα χωρίς προβλέπει  κάτι για την  Περιφέρεια,  ενώ το σχέδιο του ΠΑΣΟΚ 
αναφερόταν στην περιφερειακή διάρθρωση της αρχής.
Δέκατο. Το ΠΑΣΟΚ κάνει λόγο για μια ολιστική αντιμετώπιση που θα έχει εντός του φορέα, μια πλατφόρμα συγκριτικών δοκιμών ενώ το σχέδιο του Υπουργείου Ανάπτυξης αδιαφορεί γι’ αυτό. 
Τέλος, ενδέκατος λόγος. Στη διοικητική οργάνωση υπάρχει ένα πλήθος οργάνων, συμβούλιο διοίκησης, διοικητής, τρεις υποδιοικητές, τα οποία ωστόσο δεν έχουν ανάλογη ουσιαστική συμμετοχή στην άσκηση της εποπτείας της αγοράς και της προστασίας των καταναλωτών. Δεν υπάρχει συλλογική ευθύνη αφού το συμβούλιο διοίκησης -ή και ο διοικητής ακόμη- δεν συμμετέχουν στη λήψη των κρίσιμων αποφάσεων για την ανάληψη συγκεκριμένων δράσεων στον καθορισμό των προγραμμάτων ελέγχου, στην επιβολή των κυρώσεων και γενικά στην ίδια την άσκηση της εποπτείας. Το μεγάλο βάρος και οι εξουσίες μετατίθενται ουσιαστικώς σε ένα μονοπρόσωπο όργανο και μάλιστα τον υποδιοικητή Εποπτείας και Ελέγχου της Αγοράς υποβαθμίζοντας κατ’ αυτόν τον τρόπο πλήρως τις υψηλές απαιτήσεις μιας σύγχρονης εποπτείας. 
Όλοι οι παραπάνω λόγοι, αντιλαμβάνεστε ότι μέχρι και σήμερα μας οδηγούν στο να έχουμε επιφύλαξη -την οποία και διατυπώνουμε εκ νέου- σε σχέση με την θεσμοθετούμενη στο παρόν νομοσχέδιο Αρχή. 
Δεύτερος άξονας σε ότι σχετίζεται με τις διατάξεις για την Επιτροπή Ανταγωνισμού. Καταρχάς τις βλέπουμε θετικά παρά τις επιφυλάξεις μας και θα τοποθετηθούμε για αυτές και στην Ολομέλεια, γιατί υπάρχουν μια σειρά από θέματα όπως η δυνατότητα κατάθεσης αντιπροσωπευτικών αγωγών σε περίπτωση καταδίκης από την Επιτροπή Ανταγωνισμού, ζητήματα που ουδόλως απασχόλησαν ποτέ το Υπουργείο. 
Ο τρίτος, και πολύ σημαντικός, άξονας σχετίζεται με την Ελευσίνα. Θέλουμε κύριε Υπουργέ να το πείτε για άλλη μια φορά -πολύ ξεκάθαρα- ότι δεν θα υπάρχει εκχώρηση ούτε 500 μέτρων στον επενδυτή που λειτουργεί αυτή τη στιγμή στην Ελευσίνα. Το λέω αυτό γιατί -είναι και η επιστήμη σας νομίζω, επικοινωνιολόγος έχετε σπουδάσει- δεν γίνεται ξαφνικά σε μια μέρα να διαβάζουμε 4 διαφορετικές εφημερίδες που αναφέρονται σε εκχώρηση 400 στρεμμάτων. Κάτι έγινε εδώ πέρα. Τέσσερις εφημερίδες κύριε Υπουργέ τις οποίες θα τις καταθέσουμε και στην Ολομέλεια. Μιλάγανε για 400 στρέμματα. Και δεν μπορεί παρά να σκέφτομαι, αυτό είναι διαρροή; Ή απλώς έφυγε. Έγινε ταυτοχρόνως η επιφοίτηση του Αγίου Πνεύματος; 
Βεβαίως, κάτι που θα πρέπει να σας απασχολήσει, γιατί ακόμη και αν νομοθετήσετε τώρα μπορεί να το βρει ο επενδυτής μπροστά του με αυτό που κάνετε, είναι η δημιουργία του μη υγιούς ανταγωνισμού. Δεν γίνεται να υπάρχουν 15 επιχειρήσεις που ασχολούνται με ένα αντικείμενο και να έρχεται η πολιτεία και να ενισχύει τη μία από αυτές τις επιχειρήσεις. Οι άλλες επιχειρήσεις, πώς θα ανταγωνιστούν υγιώς απέναντι σε αυτή την επιχείρηση; 
[bookmark: _Hlk215047400]Αυτές είναι οι επιφυλάξεις μας. Ολοκληρώνοντας, κύριε Πρόεδρε, επαναλαμβάνω, ότι επιφυλασσόμαστε επί της αρχής και επί των άρθρων να τοποθετηθούμε λεπτομερώς στην Ολομέλεια. 
Σας ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Εμείς σας ευχαριστούμε πολύ και για την τήρηση του χρόνου. Πριν  δώσω τον λόγο στον επόμενο Ειδικό Αγορητή, ζήτησε ο Υπουργός να κάνει μια διευκρίνηση.
Παρακαλώ έχετε τον λόγο.
[bookmark: _Hlk215046703]ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Η ρύθμιση που προβλέπεται, σε ό,τι αφορά την Ελευσίνα, αναφέρεται στην έκθεση που είναι είτε ιδιόκτητη είτε παραχωρημένη, ο αιγιαλός, στην συγκεκριμένη επιχείρηση, την ONEX, τα 400 στρέμματα. Όπου γράφονται, προφανώς εννοούν το τμήμα που είναι μέσα στα 650 που έχει η ONEX και δεν είναι άλλα. Δεύτερον, να είναι ξεκάθαρο, αύριο θα μιλήσω αναλυτικά και θα καταθέσω και τη σχετική νομοτεχνική βελτίωση, η διαδικασία αυτή θα γίνει με σύμβαση παραχώρησης η οποία θα έρθει στο Κοινοβούλιο και δεν  υπάρχει περίπτωση να γίνει αλλιώς. Η ONEX έχει το χώρο και είναι ο μοναδικός που μπορεί να τον χρησιμοποιεί με βάση τη σύμβαση. Η ρύθμιση που κάνουμε της ανοίγει την δυνατότητα να αξιοποιήσει αυτό το χώρο και για άλλους σκοπούς, αλλά αυτό απαιτεί σύμβαση παραχώρησης η οποία θα έρθει στο Κοινοβούλιο, δεν υπάρχει περίπτωση να γίνει με διαφορετικό τρόπο. Τα 400 στρέμματα είναι τμήμα των 650 στρεμμάτων που είναι δικά της ή παραχωρημένα ήδη, όχι άλλη έκταση. 
Αυτό ήταν μία απαραίτητη…
[bookmark: _Hlk215049622]ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): (ομιλεί εκτός μικροφώνου)…Τα 400 είναι δικά της; 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Τα 400 στρέμματα, είναι μέσα στα 650 στρέμματα που έχει. 
Ο κύριος συνάδελφος και δικαιολογημένα σε ένα βαθμό, ρωτά ξανά γιατί έχουν υπάρξει διάφορα δημοσιεύματα. Και αυτό ήθελα να είναι απολύτως ξεκάθαρο, για να ξέρουμε ποια είναι η συζήτηση, γι’ αυτό παρενέβη.  
Ευχαριστώ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Θα ήθελα να παρακαλέσω να μην κάνουμε άλλο διάλογο για να συνεχίσουμε στη διαδικασία. 
Στο σημείο αυτό θα δώσουμε τον λόγο στον Ειδικό Αγορητή του ΚΚΕ, κ. Εμμανουήλ Συντυχάκη, καθώς ο Ειδικός Αγορητής του ΣΥΡΙΖΑ, κ. Μαμουλάκης, ζήτησε να μιλήσει στο τέλος λόγω της συζήτησης Επίκαιρης Ερώτησής του στην Ολομέλεια. 
Κύριε Συντυχάκη, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Σας ευχαριστώ πολύ, κύριε Πρόεδρε.
Ξέρετε το πρόβλημα, η αιτία για την ακρίβεια που «κατατρώει» στην κυριολεξία το λαϊκό εισόδημα, δεν είναι η θεσμική γραφειοκρατία, όπως επιχείρησε να μας πείσει ο Εισηγητής της ΝΔ, αντιθέτως, θα έλεγα ότι λειτουργεί ηθελημένα ως «Δούρειος Ίππος», αποκρύπτοντας, ότι η βασική αιτία -και όχι η μοναδική, μία από τις κύριες αιτίες- είναι ότι μέσω της ακρίβειας, οι επιχειρηματικοί όμιλοι επιδιώκουν το μέγιστο δυνατό κέρδος, γιατί αυτό επιδιώκουν όλοι και μέσω του ανταγωνισμού. Δεν νομίζω ότι αυτό είναι τόσο δύσκολο να κατανοηθεί. 
Κατά τη διάρκεια της προηγούμενης συνεδρίασης της Επιτροπής, ο κ. Θεοδωρικάκος, μη έχοντας τι άλλο να πει γι’ αυτό το νομοσχέδιο-φιάσκο, σχετικά με τη δημιουργία ακόμα μίας ανεξάρτητης αρχής αυτή του καταναλωτή, επιχείρησε να κάνει μαθήματα πολιτικής οικονομίας, λέγοντας μάλιστα ότι δεν υποκύπτει σε ένα λαϊκισμό που λέει, «τόσο στο χωράφι και τόσο στο ράφι», είναι τεράστια η απόσταση. Μάλιστα το «έπιασαν» και τα Μέσα Μαζικής Ενημέρωσης και χθες τα ακούγαμε στα περισσότερα από αυτά. 
Για να κατανοήσουμε καλύτερα αυτά που λέγονται, θα σας φέρω ένα παράδειγμα και θα πω για το λάδι στην Κρήτη που γνωρίζω καλά. Βέβαια, δεν είναι μόνο το λάδι είναι και οι ντομάτες, είναι και τα αγγούρια, είναι και τα καπνά, είναι και το βαμβάκι, είναι και τα αμπελουργικά προϊόντα, το γάλα για τους κτηνοτρόφους και άλλα πολλά. Ας μιλήσω όμως για το λάδι. Οι τιμές παραγωγού για το έξτρα παρθένο ελαιόλαδο, αυτή τη στιγμή που μιλάμε, στην Κρήτη  κυμαίνεται από 4,8 ευρώ το κιλό και έως 5,3 ευρώ στη Λακωνία, στη νότια Πελοπόννησο κλπ.. Το παρθένο ελαιόλαδο με οξύτητα 1,6 είναι στην τιμή των 3,4 ευρώ το κιλό, έχοντας ως δεδομένο ότι φέτος είναι πολύ μειωμένη η παραγωγή του ελαιολάδου λόγω ανομβρίας, προσβολής του καρπού από τον δάκο, το γλοιοσπόριο και άλλες ασθένειες που προσβάλλουν τα ελαιόδεντρα. Όταν μιλήσουμε, όταν πούμε για αυτό το «φούσκωμα», για αυτό το «όργιο» των τιμών από την παραγωγή στην κατανάλωση, όταν αυτές αυξάνονται 3 και 4 φορές είναι λαϊκισμός; Είναι λαϊκισμός αυτό το γεγονός;
Εύκολα μπορεί να καταλάβει κάποιος τους μεγάλους κερδισμένους και τους μεγάλους χαμένους. Ο φτωχός αγρότης-κτηνοτρόφος και τα λαϊκά νοικοκυριά που είναι οι καταναλωτές, είναι οι μόνιμα χαμένοι, είναι τα μόνιμα υποζύγια αυτής της υπόθεσης. Έχουμε τιμή παραγωγού χαμηλότερη από το κόστος παραγωγής, γιατί πρέπει να προστεθούν τα κλαδέματα, ποτίσματα, λιπάσματα, φάρμακα, εργατικά και ένα σωρό άλλα έξοδα, που κατ` αρχάς δεν αναπληρώνει ούτε τη χασούρα από τη μειωμένη παραγωγή. Δεν αφήνει ούτε ένα στοιχειώδες, ελάχιστο εισόδημα και πολύ περισσότερο δεν περισσεύουν για την επόμενη καλλιεργητική περίοδο. Η πρώτη «κλοπή» λοιπόν είναι εδώ. Διότι την τιμή παραγωγού δεν τη διαμορφώνει ο παραγωγός, αλλά τη διαμορφώνει αγορά. Έτσι δεν είναι; Κι όταν λέμε αγορά ποιους εννοούμε; Δεν εννοούμε τους μεσάζοντες; Δεν εννοούμε τους εμποροβιομήχανους και τους εξαγωγείς;
Στην Κρήτη δε, τα εμπόδια είναι πολλά περισσότερα, όπως το κόστος μεταφοράς που επί της ουσίας ο παραγωγός δεν αποζημιώνεται -είτε καθόλου είτε αποζημιώνεται ανεπαρκώς, ειδικά τώρα με το πρόσχημα ότι εμφανίζονται παρανομίες στους δικαιούχους του Μεταφορικού Ισοδύναμου, δεν έχει δοθεί και απ’ ό,τι φαίνεται θα κοπεί- ενώ οι εφοπλιστές και οι εξαγωγείς απολαμβάνουν πλήρους ασυλίας. Οι χρωστούμενες επιδοτήσεις και αποζημιώσεις ακόμα να δοθούν στους δικαιούχους, ενώ από την επόμενη περίοδο κόβονται κατά 20% έως 25 % -όταν ο Προϋπολογισμός της ΕΕ είναι αυξημένος κατά 65%- ελέω πολεμικής οικονομίας.  Η Κυβέρνηση ετοιμάζεται να «φορτώσει» τα πρόστιμα της ΕΕ στους κτηνοτρόφους και στα λαϊκά νοικοκυριά γενικότερα. 
Τα ίδια καρτέλ, συμπιέζουν προς τα κάτω τις τιμές παραγωγού και αυτά είναι που καθορίζουν τις τιμές στο ράφι. Επομένως, οι δεύτεροι χαμένοι, είναι οι καταναλωτές. Μισθωτοί, συνταξιούχοι, άνεργοι, αυτοαπασχολούμενοι, έμποροι, βιοτέχνες, αγρότες, που αγοράζουν από το ράφι το έξτρα παρθένο ελαιόλαδο αυτή τη στιγμή που μιλάμε 13 με 14 ευρώ και στα ράφια του Λονδίνου και του Παρισιού κυμαίνεται 20 με 25 ευρώ.
Η δεύτερη «κλοπή» στον καταναλωτή γίνεται στη συσκευασία, και για να το πω σωστά γίνεται και στη συσκευασία μια επιπλέον κλοπή, όχι απλώς η δεύτερη. Μία επιπλέον κλοπή γίνεται στη συσκευασία και δεν ξέρω αν αυτό το γνωρίζει ο κύριος Υπουργός. Διότι, το δοχείο με ετικέτα που αναγράφει για παράδειγμα 1 λίτρο, δεν είναι 1 κιλό, είναι 918 γραμμάρια. Όμως, ο έμπορος και ο βιομήχανος αγοράζει από τον παραγωγό σε κιλό, δεν αγοράζει σε λίτρο. Άρα, και τον παραγωγό κοροϊδεύουν, δηλαδή χάνει, και τον καταναλωτή κλέβουν. 
Την ίδια ώρα που το κόστος παραγωγής εκτινάσσεται, οι τιμές παραγωγού είναι πολύ κάτω του κόστους. Οι αγρότες είναι έρμαια των εμπόρων και των βιομηχάνων και από την άλλη ο καταναλωτής είναι το ίδιο έρμαιο όπως και ο παραγωγός της καπιταλιστικής ελεύθερης αγοράς, της ακρίβειας και της φορολεηλασίας από το αστικό κράτος. Ταυτόχρονα «τσακίζουν» και το λαϊκό πορτοφόλι, καθηλώνουν μισθούς και συντάξεις, μειώνουν κοινωνικές δαπάνες για υγεία, πρόνοια, παιδεία, αθλητισμό, πολιτισμό, για τα οποία έχει ήδη προπληρώσει δύο και τρεις φορές. Και αυτό το λέω για να καταλάβετε πως η κλοπή δεν είναι μια, δεν είναι δυο, δεν είναι τρεις, είναι πολύ περισσότερες. 
Στις σύγχρονες λοιπόν συνθήκες εξέλιξης της αγοράς και της κυριαρχίας των μονοπωλίων, οι τιμές στην ουσία καθορίζονται από μεγάλους επιχειρηματικούς ομίλους και μεγαλοεμπόρους. Η ΚΑΠ (Κοινή Αγροτική Πολιτική) που συναποφασίζουν και υλοποιούν οι κυβερνήσεις διαχρονικά, απορρίπτει τις εγγυημένες από το κράτος τιμές που θα μπορούσαν. Μπορείτε να το κάνετε αυτό κύριε Υπουργέ; «Ιδού η Ρόδος, ιδού και το πήδημα». Εφαρμογή κατώτατων εγγυημένων τιμών, που θα μπορούσαν να εξασφαλίζουν ένα εισόδημα επιβίωσης στους αγρότες και φυσικά με ένα αντίστοιχο τρόπο, έτσι ώστε να υπάρχουν οι τιμές στο ράφι, να εγγυούνται από το κράτος και να είναι ευνοϊκές για τον ίδιο τον καταναλωτή. 
Επομένως, ο αγώνας των αγροτών και των κτηνοτρόφων για φτηνά και ποιοτικά προϊόντα, αφορά όλο το λαό που υποφέρει από την ακρίβεια. Είναι αγώνας ενάντια στο δυσβάσταχτο κόστος παραγωγής, που ξεκινάει από το χωράφι και φτάνει μέχρι τις τσέπες των νοικοκυριών. Αν πραγματικά θέλατε να εξαλείψετε την κλοπή σε βάρος του παραγωγού και του καταναλωτή, η λύση δεν είναι οι ανεξάρτητες αρχές ή η Επιτροπή Ανταγωνισμού, που αποτελεί την απόλυτη κοροϊδία, αλλά η εξάλειψη του ανταγωνισμού, δηλαδή, των μεσαζόντων, των εμποροβιομηχάνων και των καρτέλ. 
Μπορούν οι φυσικοί παραγωγοί των αγροτικών προϊόντων να κερδίζουν περισσότερα και οι εργαζόμενοι καταναλωτές να πληρώνουν για τα ίδια είδη φτηνότερα; Εμείς, ως ΚΚΕ, λέμε απερίφραστα «ναι» και παλεύουμε γι’ αυτό έτσι ώστε να μπορέσουν τα λαϊκά στρώματα να κατακτήσουν μια τέτοια προοπτική. Πως θα την κατακτήσουν; Φυσικά σε άλλες συνθήκες, σε συνθήκες λαϊκής εξουσίας όπου εκεί πραγματικά μπορεί να υπάρξει συνένωση των μικρών αγροτοκτηνοτρόφων, σε εθελοντικούς παραγωγικούς συνεταιρισμούς, με επιστημονικό κεντρικό σχεδιασμό, με ανάπτυξη της επιστήμης που αφορά την αγροτική οικονομία, για τα φάρμακα, για τις ζωονόσους κ.λπ.. 
Για τα δεινά που έχει επιβάλλει η Κυβέρνηση και οι πολιτικές της ΕΕ, δικαιολογημένα προετοιμάζουν αγωνιστική κλιμάκωση, συντονισμένα σε όλη τη χώρα, με στήσιμο μπλόκων στις 30 του Νοέμβρη και πρέπει να ξέρετε, κυρίες και κύριοι συνάδελφοι, κύριε Υπουργέ, πως αυτή τη φορά δεν θα είναι όπως τα έχετε συνηθίσει. Αυτό, αποτελεί μονόδρομο για τους αγρότες και τους κτηνοτρόφους που φυσικά ζητούν να τους δοθούν τα χρωστούμενα, κατώτατες εγγυημένες τιμές, μείωση του κόστους παραγωγής -να μην πληρώσουν οι παραγωγοί τα «σπασμένα» του ΟΠΕΚΕΠΕ- μέτρα για την ευλογιά, που κατ’ εντολή της  Κυβέρνησης έχουν θανατωθεί εκατοντάδες χιλιάδες πρόβατα φέρνοντας τους κτηνοτρόφους σε απελπιστική κατάσταση και φυσικά να στηριχτεί άμεσα το εισόδημά τους που συρρικνώνεται όλο και περισσότερο, αφού στις μειωμένες τιμές έρχεται να προστεθεί η μεγάλη μείωση της γεωργικής και κτηνοτροφικής παραγωγής. 
Τέλος, σχετικά με το άρθρο 57, για το οποίο θα ψηφίσουμε «παρών» και αφορά τις συμβάσεις προσωπικού που απασχολούνται σε συγχρηματοδοτούμενες δομές για την ενίσχυση της κοινωνικής ένταξης των ευάλωτων ομάδων πληθυσμού, σε δομές και υπηρεσίες για τη προώθηση της ισότητας των φύλων και την υποστήριξη γυναικών θυμάτων βίας. Με την ευκαιρία της χθεσινής παγκόσμιας ημέρας κατά της βίας στις γυναίκες, θα έλεγα πως, εμείς τουλάχιστον, δεν ανεχόμαστε να εξαρτάται η χρηματοδότηση και η λειτουργία του δικτύου των δομών για τις κακοποιημένες γυναίκες από ευρωπαϊκά προγράμματα που έχουν ημερομηνία λήξης, αντί για την εξασφάλιση «γενναίας» κρατικής χρηματοδότησης που θα καλύπτει όλες τις ανάγκες. Η Κυβέρνηση, υπό την πίεση των εργαζομένων και του ΚΚΕ προχώρησε, έστω και «στο παραπέντε», στην έγκριση για τη συνέχιση της λειτουργίας αυτών των δομών κοινωνικής προστασίας μέχρι τις 31/12/2026. Αντί, όμως, να εξασφαλίσει την απρόσκοπτη λειτουργία του δικτύου δομών για την κοινωνική προστασία με «γενναία» κρατική χρηματοδότηση, φέρνει μια διάταξη που συνεχίζει την εξάρτηση των δομών και των εργαζομένων σε αυτές από ευρωπαϊκά προγράμματα με ημερομηνία λήξης, διαιωνίζοντας την επισφάλεια των δομών, την ανασφάλεια των εργαζομένων και ειδικά των ανθρώπων που έχουν ανάγκη από στήριξη και προστασία. 
Ως ΚΚΕ, αυτά τα αναδείξαμε εδώ στη Βουλή με Ερωτήσεις, όπως η τελευταία που έγινε 7/11/2025, σχετικά με την απρόσκοπτη λειτουργία του δικτύου δομών για τις κακοποιημένες γυναίκες και όχι μόνο. Το έμπειρο, λοιπόν, επιστημονικό δυναμικό, εργάζεται στη πλειοψηφία τους με Συμβάσεις Ορισμένου Χρόνου, βρισκόμενοι σε ομηρία ακόμα και επί 13 χρόνια, γιατί οι προσλήψεις προσωπικού με μόνιμη και σταθερή δουλειά στις δομές δεν είναι στις επιλέξιμες δαπάνες της ευρωπαϊκής χρηματοδότησης. Αυτή είναι η ευρωπαϊκή κανονικότητα για την οποία «πίνετε νερό στο όνομά της» και με την οποία εναρμονίζεται η Κυβέρνηση περικόπτοντας τη χρηματοδότηση για τις κοινωνικές ανάγκες.
	Εμείς λέμε ότι για να έχεις απρόσκοπτη λειτουργία του δικτύου δομών για τις κακοποιημένες γυναίκες, απαιτείται «γενναία» κρατική χρηματοδότηση, προσλήψεις όλου του αναγκαίου μόνιμου προσωπικού σε όλες τις ειδικότητες ψυχολόγους, κοινωνικούς λειτουργούς, κοινωνιολόγους, νομικούς, διοικητικό προσωπικό, προσωπικό καθαριότητας, φύλαξης και άλλες ειδικότητες, με μονιμοποίηση των συμβασιούχων και κατάργηση των ελαστικών εργασιακών σχέσεων. Δηλαδή, με λίγα λόγια, αυτό σημαίνει ότι πρέπει να έρθουμε σε σύγκρουση με αυτή την πολιτική που εφαρμόζει η ΕΕ και οι κυβερνήσεις διαχρονικά -οι δικές σας της ΝΔ, του ΠΑΣΟΚ, του ΣΥΡΙΖΑ- που λογαριάζετε με κριτήριο το κόστος-όφελος και όχι τις πραγματικές ανάγκες της κοινωνίας και την ολόπλευρη στήριξη των γυναικών από την πολύμορφη βία.
Ευχαριστώ, κύριε Πρόεδρε.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Αφού ευχαριστήσουμε τον κ. Συντυχάκη συνεχίζουμε δίνοντας τον λόγο στην κυρία Πέρκα, Ειδική Αγορήτρια από τη Νέα Αριστερά.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε. 
Μιλάμε, και σε αυτή την 4η συνεδρίαση, για ένα νομοσχέδιο που υποτίθεται ότι φιλοδοξεί να ενισχύσει την προστασία του καταναλωτή, την εποπτεία της αγοράς και τον ανταγωνισμό. Στην πραγματικότητα, όμως, συζητάμε ένα σχέδιο νόμου που αποδυναμώνει θεσμούς, υποβαθμίζει την ανεξαρτησία των αρχών, δεν θωρακίζει τον πολίτη απέναντι στην ακρίβεια. Και σαν να μην έφτανε αυτό είναι «φορτωμένο» και με δύο άρθρα που εισάγουν βαθύτατα γεωπολιτικά ζητήματα χωρίς καμία απολύτως διαβούλευση. Δεν είναι μόνο κακή νομοθέτηση, είναι επικίνδυνη νομοθέτηση. Τα άρθρα αυτά προστέθηκαν λίγες ώρες πριν κατατεθεί στη Βουλή το νομοσχέδιο. Δηλαδή, αμέσως μετά τη συνάντηση του κ. Θεοδωρικάκου με την Πρέσβειρα κυρία Γκίλφοϊλ. Το Γενικό Λογιστήριο του Κράτους αλλά και οι αρμόδιοι Υπουργοί δεν αισθάνθηκαν την ανάγκη να βεβαιώσουν το παραμικρό για τις συνέπειες των άρθρων 51 και 52. Αν και είναι υποχρεωτικό αυτό και από το Σύνταγμα να το κάνουν.   
Επίσης, στη γνώμη της Οικονομικής και Κοινωνικής Επιτροπής της Ελλάδας, της ΟΚΕ, επί του σχεδίου νόμου δεν αναφέρεται απολύτως τίποτα για τα δύο αυτά άρθρα, προφανώς αφού δεν υπήρχαν. Είναι απορίας άξιο γιατί τόση βιασύνη. Προφανώς υπάρχουν πολλά που δεν γνωρίζουμε εξαιτίας της κρυφής διπλωματίας της Κυβέρνησης. Μία όμως ισχυρότατη πιθανότητα που εξηγεί αυτή την βιασύνη είναι ίσως και η επικείμενη λήξη της προθεσμίας που αφορά στο Εθνικό Σχέδιο Ανάκαμψης και Ανθεκτικότητας και αν είναι έτσι γεννάται βέβαια τεράστιο πρόβλημα επικείμενης κρατικής χρηματοδότησης αυτής της περιβόητης επένδυσης. 
Τα άρθρα αυτά προφανώς δεν υπηρετούν καμία εθνική στρατηγική, αλλά έναν σχεδιασμό που αφορά κλειστές συμφωνίες της DFC, της ONEX και αμερικανικά στρατηγικά έργα. Όπως τόνισε ο κ. Υπουργός μετά τη συνάντηση με την κυρία Γκίλφοϊλ, το Υπουργείο Ανάπτυξης αναλαμβάνει άμεσα νομοθετική πρωτοβουλία με την οποία η ONEX που επιχειρεί στα Ναυπηγεία Ελευσίνας και έχει χρηματοδοτηθεί από την Αμερικανική Κρατική Αναπτυξιακή Τράπεζα έχει τη δυνατότητα να επεκτείνει τις δραστηριότητές της εκτός από την ναυπηγική βιομηχανία και στον εμπορικό διαμετακομιστικό λιμενικό ενεργειακό και αμυντικό τομέα. 
Επομένως, είναι δεδομένο πως τα άρθρα 51 και 52 συνιστούν γεωπολιτική παρέμβαση ξένου κράτους στα εσωτερικά της χώρας μας. Είναι πρωτοφανές σε σχέδιο νόμου για την προστασία του καταναλωτή η Κυβέρνηση να εισαγάγει fast truck ρυθμίσεις που μετατρέπουν ένα λιμάνι, το λιμάνι της Ελευσίνας, σε εμπορικό, ενεργειακό και στρατιωτικό κόμβο υπό καθεστώς απόλυτων φοροαπαλλαγών, ειδικών χρήσεων γης, κρατικών ενισχύσεων, επιταχυνόμενων αδειοδοτήσεων. Βεβαίως, όπως είπαμε, έγιναν μετά από μια δημόσια παρέμβαση της Πρέσβειρας των ΗΠΑ, η οποία είχε μιλήσει για ένα ατυχές γεγονός σε ό,τι αφορά το πέρασμα του Πειραιά στην COSCO, που όμως είναι κάτι ς που μπορεί να διορθωθεί και να παρακαμφθεί. Και «ως δια μαγείας» την επόμενη μέρα συναντά τον Υπουργό Ανάπτυξης και λύνει το πρόβλημα. 
Εδώ αξίζει να σημειώσω ότι, πριν αφιχθεί στην Ελλάδα για να αναλάβει καθήκοντα η νέα Αμερικανή Πρέσβειρα, πλήθος δημοσιευμάτων αλλά και δηλώσεις αξιωματούχων από τις ΗΠΑ είχαν αρχίσει να αναφέρονται στην ανάγκη υποβάθμισης της κινεζικής επιρροής γενικά στην Ευρώπη, ειδικά στην Ελλάδα και ακόμη ειδικότερα στο λιμάνι του Πειραιά και στην ΟΛΠ ΑΕ. Η Ελλάδα, το ξέρει όλη η κοινωνία, έχει μετατραπεί πλέον σε πεδίο ανοιχτής αντιπαράθεσης ΗΠΑ και Κίνας. Το πινγκ-πονγκ που περιγράψαμε στις προηγούμενες συνεδριάσεις δεν είναι πλέον μεταφορά, είναι κυριολεξία. Στον Πειραιά υπάρχουν κινέζικα συμφέροντα και σύμφωνα με την Κυβέρνηση δίνεται η Ελευσίνα, ως αντίβαρο. 
	Προφανώς αυτό δεν έχει να κάνει με αναπτυξιακή πολιτική, όπως μας είπε ο Υπουργός. Είναι εξωτερική πολιτική που ασκείται μέσα από εμβόλιμα άρθρα-σφήνες και μεγαλεπήβολες όμως συγχρόνως συμφωνίες. Πρόσφατες είναι οι τυμπανοκρουσίες για την υπογραφή ενεργειακής συμφωνίας μεταξύ του κυρίου Μητσοτάκη και του κυρίου Ζελενσκι, παρουσία και πάλι της Πρέσβειρας κυρίας Κίμπερλι Γκίλφοϊλ, για τη μεταφορά πανάκριβου αμερικανικού LNG. Το ίδιο φυσικά συμβαίνει και με τις έρευνες για την εξόρυξη -εάν βρεθούν ποτέ- υδρογονανθράκων, με τη χώρα να συντάσσεται πλήρως με το ενεργειακό σχέδιο του Τράμπ «Drill baby drill» παρότι το 2023 στην COP28, η Ελλάδα είχε συνυπογράψει τον στόχο της απομάκρυνσης από τα ορυκτά καύσιμα ο οποίος κρίθηκε από το διεθνές δικαστήριο των Ηνωμένων Εθνών, μόλις τον περασμένο Ιούλιο, νομικά υποχρεωτικός για όλα τα κράτη μέλη. Και βεβαίως, προσφάτως είχαμε πάλι αλλαγή στάσης της ελληνικής πλευράς μετά από παρέμβαση του αμερικανικού επιτελείου του Τράμπ. Η Ελλάδα μπλόκαρε τον παγκόσμιο μηχανισμό μείωσης εκπομπών στη ναυτιλία, υπονομεύοντας την ευρωπαϊκή κλιματική στρατηγική προς όφελος των ΗΠΑ του Τράμπ, εξυπηρετώντας αποκλειστικά συμφέροντα των εφοπλιστών. Αξίζει να σημειωθεί ότι την άνοιξη του 2025 σε σχετικό δελτίο τύπου η Ένωση Ελλήνων Εφοπλιστών είχε δημοσίως συμφωνήσει με το σχέδιο του IMO. Αυτό που άλλαξε βέβαια είναι η επιθετική απόφαση του Τράμπ να κατακλύσει την Ευρώπη και την ευρύτερη περιοχή με το πανάκριβο αμερικανικό LNG. Η αφρόκρεμα του ελληνικού εφοπλισμού συμμάχησε με τον Τράμπ, αναλαμβάνοντας προνομιακή σχέση για τη μεταφορά του LNG και εκεί άλλαξε ριζικά η στάση της Ένωσης Ελλήνων Εφοπλιστών.
Η Κυβέρνηση μετατρέπει τη χώρα σε προπύργιο των αμερικανικών ενεργειακών σχεδιασμών, προσδένεται στο πανάκριβο αμερικανικό LNG και ταυτίζει τα κυριαρχικά δικαιώματα της χώρας με τα συμφέροντα των ρυπογόνων πολυεθνικών του πετρελαίου. Η Ελλάδα αφήνει πίσω της κάθε δέσμευση για την προστασία και αποκατάσταση του περιβάλλοντος προκειμένου να γίνει ενεργειακός κόμβος και να ενισχυθούν τα κέρδη των Ελλήνων εφοπλιστών οι οποίοι θα λαμβάνουν ημερησίως, κατ’ εκτίμηση, 100.000 έως 200.000 δολάρια ναύλα για τη μεταφορά του LNG. Τώρα, και σε αυτή την περίοδο που συζητάμε, είναι κάτι αντίστοιχο του άρθρου 52, είναι το πιο κρίσιμο σημείο. Η ουσία του βρίσκεται σε δύο πυλώνες. Πρώτος η διεύρυνση δραστηριοτήτων των νέων φορέων στα ναυπηγεία και δεύτερος η επέκταση σε ενεργειακές, αμυντικές, λιμενικές και εμπορικές λειτουργίες πάσης φύσεως.
Όλα αυτά που είπα κύριοι συνάδελφοι, δεν αποτελούν μόνο στοιχεία του εμπορικού πολέμου και του οικονομικού ανταγωνισμού αλλά συνθέτουν το νέο τοπίο της προετοιμασίας γενικευμένων πολεμικών επιχειρήσεων. Προσφάτως ακούμε και αξιωματούχους, όπως ακούσαμε τον κ. Δένδια να μιλάει για φέρετρα με σημαίες που πρέπει να αρχίσουμε να συνηθίζουμε, για αυτοθυσίες κτλ..
Πέρα από τη γεωπολιτική σημασία των άρθρων υπάρχουν και άλλα ζητήματα. Είναι τα εργασιακά, είναι το περιβάλλον, είναι η έλλειψη ενημέρωσης και ένδειας της τοπικής κοινωνίας. Γιατί αυτά τα άρθρα έχουν και σοβαρό περιβαλλοντικό αποτύπωμα και βέβαια επιβαρύνουν και σε τοπικό επίπεδο. Ακούσαμε τον Εισηγητή της Πλειοψηφίας, είχαμε ακούσει και από τον κύριο Υπουργό, για τις θέσεις εργασίας που θα φέρει η επένδυση κτλ.. Ας ακούσουμε τι λένε και οι εργαζόμενοι όμως και τα συνδικάτα. Το Συνδικάτο Εργατοϋπαλλήλων Μετάλλου Νομού Αττικής και Εργαζομένων Ναυπηγοεπισκευαστικής Βιομηχανίας Ελλάδος, ανέφερε ότι το κράτος αποδεικνύεται εξαιρετικά αποτελεσματικό όταν πρόκειται να ενισχύσει μεγάλους επιχειρηματικούς ομίλους, να τους διευκολύνει και να τους παρέχει φοροαπαλλαγές μέσω fast track διαδικασιών. Όταν όμως το ζήτημα αφορά χρήματα που δικαιούνται εργαζόμενοι, όπως των ναυπηγείων Ελευσίνας όπου οι άνθρωποι ακόμα περιμένουν τις αποδοχές τους παρά τις κυβερνητικές υποσχέσεις ότι πρώτα θα πληρωθούν οι εργαζόμενοι και μετά θα μπει ο επενδυτής, το κράτος ξαφνικά εμφανίζεται ανήμπορο. Το ίδιο συμβαίνει και με τους εργαζόμενους στα ναυπηγεία Σκαραμαγκά που παλεύουν να διασφαλίσουν δεδουλευμένα και θέσεις εργασίας. Και ενώ για τους εργαζόμενους η κυβέρνηση επικαλείται διαρκώς αδυναμία, όταν μιλάμε για εκατομμύρια σε επιχειρηματικές διευκολύνσεις η αποτελεσματικότητα περισσεύει.
Όσο για την εμβληματική επένδυση της ONEX η επιχειρησιακή συλλογική σύμβαση δεν εφαρμόζεται εδώ και 4 χρόνια. Και δεν είναι μόνο αυτό. Ούτε τα στοιχειώδη της εργατικής νομοθεσίας μας είπαν οι εργαζόμενοι. Δεν έχουν λάβει ποτέ δώρο Χριστουγέννων, δώρο Πάσχα ή επίδομα αδείας, δεν πληρώνονται προσαυξήσεις υπερωρίας παρότι εργάζονται καθημερινά 10ωρα και 11ωρα, ούτε προσαύξηση για σαββατοκύριακα και αργίες. Δεν αμείβονται ούτε κατά την ασθένεια, ούτε σε περίπτωση εργατικού ατυχήματος. Τα είπαμε αναλυτικά και  σε άλλες συνεδριάσεις στις Επιτροπές.
Επιγραμματικά, γνωρίζουμε όλοι πως η Ελευσίνα είναι μια περιοχή ήδη πολύ επιβαρυμένη. Διυλιστήρια, βαριά βιομηχανία, ναυπηγεία, αποθήκες καυσίμων και τώρα θέλετε να προστεθούν ο ενεργειακός κόμβος, το διαμετακομιστικό λιμάνι, η στρατιωτική βάση, μια βιομηχανική μονάδα πάσης φύσεως. Και βεβαίως, συγχρόνως δεν υπάρχει Μελέτη Περιβαλλοντικών Επιπτώσεων, δεν υπάρχει λαϊκή  διαβούλευση, δεν υπάρχει χωροταξικός σχεδιασμός, δεν υπάρχει μελέτη φέρουσας ικανότητας. Όσο για το ζήτημα της αλλαγής χρήσης στην περιοχή, οι εργαζόμενοι  ανησυχούν σοβαρά. Συζητάνε για αγωγούς αερίου, για εγκαταστάσεις LPG, για εκφορτώσεις υγροποιημένου φυσικού αερίου, η περιοχή επιβαρύνεται υπέρμετρα και υπάρχουν σοβαροί κίνδυνοι βιομηχανικών ατυχημάτων.
Όσον αφορά την ακρίβεια, μιας και το νομοσχέδιο υποτίθεται πως είχε σκοπό να περιορίσει την ακρίβεια, θα κάνω την εξής αναφορά. Ο Πρωθυπουργός ήρθε στην  Ολομέλεια κατά την «ώρα του Πρωθυπουργού» και παρουσίασε μια πραγματικότητα που δεν βλέπει κανένας άλλος στη χώρα. Η Ελλάδα, είναι η δεύτερη από το τέλος στην ΕΕ σε αγοραστική δύναμη και σε μέσο μισθό. Τα τρόφιμα, αυξάνονται διπλάσια από τον ευρωπαϊκό μέσο όρο. Τα υπερκέρδη σε ενέργεια τράπεζες και λιανεμπόριο, καταγράφουν ιστορικά ρεκόρ. Για το 20% των φτωχότερων νοικοκυριών πάνω από το μισό εισόδημα πάει στο ενοίκιο, πάλι διπλάσια από τον ευρωπαϊκό μέσο όρο. Αυτό δεν είναι μια συγκυρία, είναι ελληνική κυβερνητική επιλογή.  
Σε αυτό το σημείο έχει ενδιαφέρον να πούμε πως, τρεις μέρες πριν την «ώρα του Πρωθυπουργού», ο ACER, η Ευρωπαϊκή Αρχή που εποπτεύει τις αγορές ενέργειας, δημοσίευσε Έκθεση με σαφέστατες ενδείξεις τεχνητής αύξησης τιμών, από εταιρείες παροχής ρεύματος στην Ελλάδα. Η χειραγώγηση ήταν τόσο ωμή που σύμφωνα με την Έκθεση σε ώρες υψηλής ζήτησης απέσυραν ενέργεια από την αγορά αφήνοντας μόνο τις υπερτιμημένες προσφορές έτσι ώστε να εκτοξεύεται η τιμή. Τι έκανε η κυβέρνηση  για όλα αυτά; Τίποτα. Ούτε πλαφόν, ούτε έλεγχοι, ούτε διαφάνεια. Καμία πολιτική βούληση ώστε να «σπάσει» αυτός ο μηχανισμός της αισχροκέρδειας. Θυμίζουμε ότι εμείς, ως  Νέα Αριστερά, είχαμε καταγγείλει από την πρώτη στιγμή τα κερδοσκοπικά παιχνίδια με τις μέγιστες τιμές προσφοράς  την καλοκαιρινή περίοδο τον Σεπτέμβρη και είχαμε πραγματοποιήσει συνάντηση με την Πρόεδρο της Επιτροπής Ανταγωνισμού η οποία δεν είχε «δει» τίποτα να πηγαίνει στραβά. Έχουμε ζητήσει επανειλημμένως τη σύγκληση της Επιτροπής Θεσμών και Διαφάνειας καλώντας τον Πρόεδρο της ΡΑΑΕΥ  και μέχρι σήμερα δεν έχει ανταποκριθεί κανείς. Μετά όμως από αυτή την Έκθεση του ευρωπαίου ρυθμιστή δεν χωρούν πλέον  δικαιολογίες, οι ανεξάρτητες αρχές οφείλουν επιτέλους να κάνουν τη δουλειά τους. 
Η απάντηση της Κυβέρνησης στην ακρίβεια που εξαντλεί  τον λαό ποια είναι; Μείωση των φόρων σε μερίσματα και μεγάλη περιουσία, ανεξέλεγκτα υπερκέρδη σε ενέργεια, τράπεζες, λιανεμπόριο. Δέσμευση της χώρας  σε υπέρογκους εξοπλισμούς αντί για κοινωνική πολιτική, αποδυνάμωση των ελεγκτικών μηχανισμών, επιδότηση της φούσκας του real estate. Αρνείται, επιμόνως να λάβει στοιχειώδη μέτρα για την ακρίβεια, όπως μείωση ΦΠΑ στα τρόφιμα,  απαγόρευση  υπερτιμολογήσεων από ΑΠΕ πλαφόν στην χονδρεμπορική ενέργειας, ρήτρες διαφάνειας, σπάσιμο καρτέλ, ενίσχυση κοινωνικών κατοικιών, στήριξη μισθών. Φέρει για ψήφιση, ένα νομοσχέδιο που στην πραγματικότητα αποδυναμώνει την προστασία του καταναλωτή, δεν προβλέπεται αναβάθμιση κυρώσεων, δεν προβλέπεται ενίσχυση ελέγχων, δεν  προβλέπει επιπλέον προσωπικό με ειδίκευση στην αγορά. Δεν προβλέπεται συμμετοχή κοινωνικών φορέων, δεν προστατεύει τους καταναλωτές, δεν αντιμετωπίζει την ακρίβεια, δεν εγγυάται τα εργασιακά δικαιώματα, δεν θωρακίζει το περιβάλλον, δεν εξυπηρετεί το δημόσιο συμφέρον, δεν σέβεται τη θεσμική τάξη.
 Ως Νέα  Αριστερά, δηλώνουμε ξεκάθαρα πως θα σταθούμε απέναντι σε κάθε απόπειρα εγκατάλειψης της κοινωνίας στην ακρίβεια, θα σταθούμε απέναντι στις ρυθμίσεις που υπονομεύουν την εθνική κυριαρχία. Θα καταψηφίσουμε το νομοσχέδιο και ζητάμε με επιμονή την απόσυρση των άρθρων 51 και 52. 
Ευχαριστώ. 
ΒΑΣΙΛΕΙΟΣ(ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Κτενά Αφροδίτη, Μεταξάς Κωνσταντίνος Βασίλειος, Συντυχάκης Εμμανουήλ, Τσοκάνης Χρήστος, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Φωτόπουλος Στυλιανός, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Συνεχίζουμε στη διαδικασία δίνοντας τον λόγο στον κ. Φωτόπουλο.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ κύριε Πρόεδρε.
Συζητάμε σήμερα ένα σχέδιο νόμου, το οποίο η Κυβέρνηση παρουσιάζει ως «όπλο» κατά της ακρίβειας. Όμως, όσο και αν προσπαθήσαμε να εξετάσουμε τις διατάξεις καταλήγουμε στο συμπέρασμα ότι δεν είναι τίποτα άλλο από μια θεσμική κατασκευή, η οποία επιδιώκει να δημιουργήσει εντυπώσεις και όχι να δώσει λύσεις στο μεγάλο πρόβλημα που έχουν αυτή τη στιγμή τα ελληνικά νοικοκυριά και δεν είναι άλλο από το πρόβλημα της ακρίβειας. Η Κυβέρνηση, επιχειρεί να εμφανίσει τη νέα ανεξάρτητη Αρχή ως τη λύση στο πρόβλημα, αλλά η καθημερινότητα των πολιτών είναι αμείλικτη και δεν φαίνεται να καταπολεμάτε από την νέα Αρχή. Η αγοραστική δύναμη έχει καταρρεύσει, το ενεργειακό κόστος συνεχίζει να παραμένει υψηλό, οι έμμεσοι φόροι «εκτοξεύουν» τις τιμές στα βασικά αγαθά και οικογένειες παλεύουν να καλύψουν τις βασικές τους ανάγκες. Αντί αυτού, η Κυβέρνηση κατασκευάζει ένα νέο θεσμικό σχήμα, χωρίς σαφείς αρμοδιότητες, χωρίς ανεξαρτησία και χωρίς λογοδοσία. 
Στο άρθρο 2, αφήνει θολό το πώς θα γίνει η μετάβαση στη νέα αυτή Αρχή. Κανένα χρονοδιάγραμμα, καμία πρόβλεψη για το οργανόγραμμα, καμία αναφορά στο πώς θα ενσωματωθούν οι ήδη υπάρχουσες δομές. 
Στο άρθρο 4, εμφανίζεται η πιο κρίσιμη αντίφαση. Συγκεντρώνονται στην ίδια Αρχή λειτουργίες που είναι εκ φύσεως ασύμβατες. Από τη μία η διαμεσολάβηση και από την άλλη η επιβολή κυρώσεων που είναι και η τιμωρητική πλευρά του κράτους. 
Την ίδια αντίφαση παρακολουθούμε να ενισχύεται και στο άρθρο 6. Όσον αφορά το συμβούλιο διοίκησης, το οποίο προβλέπεται ότι αποτελείται από μέλη χωρίς σαφή ή με ελάχιστα προσόντα, χωρίς συγκεκριμένη επαγγελματική εμπειρία και χωρίς καμία θεσμική εγγύηση ανεξαρτησίας. Δεν αποκλείεται μάλιστα, η συμμετοχή στελέχους από επιχείρηση που θα ελέγχεται από την ίδια την Αρχή. Ταυτόχρονα, απουσιάζει παντελώς η συμμετοχή εκπροσώπων των ενώσεων καταναλωτών. 
Σύμφωνα με το άρθρο 7, το συμβούλιο διοίκησης περιορίζεται ουσιαστικά σε διακοσμητικό όργανο, αφού η γνώμη του δεν δεσμεύει κανέναν ούτε καν για τις κρίσιμες αποφάσεις λειτουργίας της Αρχής. 
Στο άρθρο 8, ο διοικητής αποκτά ισχύ σχεδόν απόλυτου μονοπρόσωπου οργάνου, με θητεία που μπορεί να ανανεωθεί ή και να παυθεί, κατά βούληση του Υπουργού. 
Στο άρθρο 9, οι αρμοδιότητες του διοικητή εκτείνονται σε κάθε επίπεδο λειτουργίας της Αρχής από τη χάραξη πολιτικής ως την επιβολή κυρώσεων, χωρίς αντίβαρα, χωρίς όρια, χωρίς εσωτερικούς μηχανισμούς ελέγχου. 
Την ίδια στιγμή στο άρθρο 10, οι υποδιοικητές περιορίζονται σε ρόλο εκτελεστικών οργάνων του διοικητή χωρίς σαφείς αρμοδιότητες, χωρίς διακριτό πεδίο δράσης. 
[bookmark: _Hlk215048991][bookmark: _Hlk233201148]Στο άρθρο 13, το οποίο έρχεται να ολοκληρώσει αυτή τη δομή εξάρτησης δίνοντας στον Υπουργό τη δυνατότητα να παύει τον διοικητή και τα μέλη του συμβουλίου για οποιονδήποτε λόγο που εκείνος μπορεί να θεωρήσει σπουδαίο. Ισχύει αυτό κ. Υπουργέ; ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): (Ομιλεί εκτός μικροφώνου)…. Όχι.
[bookmark: _Hlk215049006]ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Δεν ισχύει; 
[bookmark: _Hlk215049065]ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης) Έκτος Μικροφώνου….
[bookmark: _Hlk215049074]ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Σας αδικώ, θεωρείται δηλαδή; 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):  (Ομιλεί εκτός μικροφώνου)
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Σε αυτή την περίπτωση τότε, η ανεξάρτητη Αρχή, δεν θα ήταν ανεξάρτητη. Θα το ξανά διαβάσω, μήπως εγώ κάνω λάθος και σας αδικώ, κάτι το οποίο δεν θα το ήθελα. 
Προβληματική είναι και η εικόνα, η οποία προκύπτει από τα άρθρα 30 και 32, τα οποία αφορούν την οικονομική διαχείριση και τη δημοσιότητα των εργασιών της Αρχής. 
Στο άρθρο 30, ενώ μιλάμε για μια ανεξάρτητη Αρχή με εκτεταμένες ελεγκτικές αρμοδιότητες και μείζονα επίδραση στην αγορά, δεν θεσπίζεται καμία υποχρέωση πλήρους και τακτικής δημοσιοποίησης των νομικών στοιχείων της Αρχής. 
Στο άρθρο 32, που υποτίθεται ότι αφορά τις εκθέσεις της Αρχής, η Κυβέρνηση επιλέγει τη λιγότερο δυνατή υποχρέωση διαφάνειας. Δεν προβλέπεται η δημοσίευση των αποτελεσμάτων ελέγχων. Δεν προβλέπει τη δημοσιοποίηση αποφάσεων. Δεν υπάρχει πρόβλεψη για δείκτες απόδοσης, για καταγραφή καταγγελιών, για στοιχεία επιβολής κυρώσεων. 
Ερχόμαστε στα άρθρα 51-52, τα οποία είναι άσχετα με την ουσία του συγκεκριμένου νομοσχεδίου και, αν ακούσαμε καλά αυτά τα οποία είπε νωρίτερα ο Υπουργός, των οποίων η  επεξήγηση και οι λεπτομέρειες θα δοθούν με επόμενο σχέδιο νόμου, το οποίο θα περάσει από τη Βουλή και το οποίο θα αφορά και την παραχώρηση χρήσης στην εταιρεία ONEX. Επιλέγεται και βάζετε δύο άσχετα  άρθρα, όπως είναι το άρθρο 51 και το άρθρο 52, τα οποία δεν αποτελούν απλές τεχνικές ρυθμίσεις. Συζητάμε για μια βαθύτατη μεταβολή στο παραγωγικό, γεωπολιτικό και θεσμικό αποτύπωμα της χώρας και όλα αυτά, χωρίς διαβούλευση. 
Στην παράγραφο 1 του άρθρου 51, ο ορισμός των εμβληματικών επενδύσεων εξαιρετικής σημασίας, γίνετε τόσο ευρύς, ώστε στο ρυθμιστικό του πλαίσιο να χωρά σχεδόν κάθε δραστηριότητα. Από ΑΠΕ και υδρογόνο, μέχρι εξορύξεις κρίσιμων πρώτων υλών και βαριές βιομηχανικές εγκαταστάσεις, αντί για ένα σαφές στοχευμένο σχέδιο για το τι πρέπει να γίνει στην Ελευσίνα. Επιπλέον, η προθεσμία υλοποίησης η οποία προβλέπεται στην ίδια παράγραφο, είναι προσχηματική. Αν η επένδυση δεν ολοκληρωθεί, χάνει τον χαρακτηρισμό της αλλά δεν υπάρχει καμία ρήτρα επιστροφής όλων των ωφελημάτων, τα οποία προβλέπονται και καμία εγγύηση αποκατάστασης ζημιών τα οποία θα έχουν γίνει. 
Εν προκειμένω, το δημόσιο αναλαμβάνει το ρίσκο και ο επενδυτής κρατά μόνο τα οφέλη. Πρόκειται δηλαδή για μια ρύθμιση, η οποία, επί της ουσίας, είναι υπέρ του επενδυτή και μόνο. Με μία και μόνο τροπολογία, όπως είναι τα δύο αυτά άρθρα, η ONEX παύει να είναι φορέας κλασικής ναυπηγικής δραστηριότητας και αποκτά τη δυνατότητα να αποκτήσει λιμενικές, διαμετακομιστικές, αμυντικές και ενεργειακές λειτουργίες, μετατρέποντας την Ελευσίνα σε ένα πολυδιάστατο κόμβο.   
Σε ό,τι αφορά το άρθρο 52 και συγκεκριμένα το δεύτερο εδάφιο του άρθρου 4, οι νέοι φορείς, οι οποίοι θα αποκτήσουν τα περιουσιακά στοιχεία των Ναυπηγικών και Βιομηχανικών Επιχειρήσεων Ελευσίνας, δεν γίνονται απλώς διάδοχοι των δικαιωμάτων ναυπηγείων. Αντίθετα, αποκτούν τη δυνατότητα να ασκούν κάθε είδους λιμενική, ενεργειακή, εφοδιαστική ή αμυντική δραστηριότητα ακόμη και μέσω εταιρειών, στις οποίες οι ίδιες συμμετέχουν. Το μοναδικό όριο, το οποίο μπαίνει στο συγκεκριμένο άρθρο, είναι να μην παρεμποδίζεται η επένδυση. Και ποιος θα το κάνει αυτό; Εδώ υπάρχει μια ασάφεια για την οποία θα θέλαμε λεπτομέρειες είτε σήμερα είτε αύριο κατά τη συζήτηση στην Ολομέλεια. 
Το νέο επενδυτικό πλάνο της ΟΝΕΧ εμφανίζεται ως μοχλός της ενεργειακής μετάβασης LNG, υποστήριξη της αγοράς LNG, ναυπηγική τεχνολογία για LNG Carriers, υπηρεσίες για Off Shore έργα, κατασκευή στοιχείων για θαλάσσια αιολικά πάρκα στο Αιγαίο, ανάπτυξη νέων μορφών πρόωσης. Αλήθεια μπορεί η Ελευσίνα να δεχτεί πλοία LNG και αν δεν μπορεί, τι εργασίες θα πρέπει να γίνουν και αν οι εργασίες, οι οποίες θα πρέπει να γίνουν στο Λιμάνι της Ελευσίνας θα έχουν τη σύμφωνη γνώμη του Υπουργείου Πολιτισμού;
Μιλήσατε για το θέμα των 400 στρεμμάτων. Αναφέρετε ότι δεν είναι εκτός, αλλά είναι ήδη στα 650 στρέμματα, τα οποία έχουν ήδη παραχωρηθεί στην ΟΝΕΧ. Τώρα από εκεί και πέρα, αναφέρθηκαν και οι προηγούμενοι Εισηγητές στο κομμάτι της χρηματοδότησης και υπάρχει μια φήμη ότι θα υπάρξει και μια επιπλέον χρηματοδότηση 300 εκατομμυρίων ευρώ από τις Ηνωμένες Πολιτείες, με την ίδια διαδικασία, η οποία έγινε για τα 125 εκατομμύρια, αν δεν κάνω λάθος, κύριε Υπουργέ; Αυτά τα 125 εκατομμύρια έχουν εκταμιευθεί, έχουν έρθει δηλαδή, το γνωρίζετε, στην ΟΝΕΧ; Έχει πάρει χρήματα από το Αμερικανικό Δημόσιο; Για να ξέρουμε δηλαδή τι να αναμένουμε και για τα 300 εκατομμύρια ή τα 150 εκατομμύρια, όπως εικάζεται και όπως διαβάζουμε ότι θα τοποθετηθούν πάλι από το DFC. Θα θέλαμε αν είναι δυνατόν σήμερα να έχουμε μια πληροφορία γι’ αυτό.
Σας ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Ευχαριστούμε πολύ. Τον λόγο έχει ο Ειδικός Αγορητής από τη ΝΙΚΗ, κ. Σπυρίδων Τσιρώνης.
 ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, θα ξεκινήσω από τα άρθρα 51 και 52 που αφορούν την Ελευσίνα, γιατί πραγματικά θα περίμενε κανείς πως μια τόσο σοβαρή ρύθμιση που «ανοίγει τον δρόμο» για την μεταβίβαση και την εκμετάλλευση μιας τεράστιας περιοχής -στην οποία δε θα αναπτυχθεί μία, αλλά πολλές επιχειρηματικές δραστηριότητες- θα είχε προηγουμένως τεθεί σε δημόσιο διάλογο. Θα περίμενε κανείς ότι θα είχε συζητηθεί με τους κοινωνικούς φορείς, με τους εργαζόμενους, με τους εκπροσώπους της τοπικής κοινωνίας, με την Αντιπολίτευση, με τους θεσμούς, που οφείλουν να γνωμοδοτούν σε τέτοιες παρεμβάσεις. Αντί γι’ αυτό, έρχεται με μια fast track διαδικασία και μάλιστα σε μια χρονική συγκυρία που δημιουργεί πρόσθετα ερωτηματικά. 
Είναι πραγματικά δύσκολο, να αγνοήσει κανείς ότι όλα αυτά συμβαίνουν λίγες ημέρες μετά την άφιξη και τις δημόσιες παρεμβάσεις της νέας Πρέσβειρας των ΗΠΑ. Και βέβαια θα αναλογιστεί κάποιος, και δικαίως πως η διεθνής πολιτική, η εξωτερική πολιτική της χώρας, δεν κρίνεται στη συγκυρία μιας κοινοβουλευτικής συζήτησης. Όμως, η εικόνα που διαμορφώνεται, δεν είναι τυχαία. Μια τεράστια επένδυση που φέρεται να εξυπηρετεί μεγάλα αμερικανικά οικονομικά αλλά και γεωπολιτικά συμφέροντα, προχωρά με απευθείας παραχώρηση και χωρίς ανοικτές διαδικασίες. 
Αυτή η εικόνα, η οποία πλέον είναι διάχυτη στην κοινωνία, θίγει όχι μόνο το αίσθημα δικαιοσύνης αλλά και την αξιοπιστία του πολιτικού συστήματος. Θυμίζω πως την περίοδο της οικονομικής κρίσης, τα Ναυπηγεία Ελευσίνας βρέθηκαν σε ασφυκτικό αδιέξοδο και προσέφυγαν στο άρθρο 99 του Πτωχευτικού Κώδικα. Τότε έγινε μία διαφορετική διαδικασία και μια σοβαρή δουλειά με προτάσεις, παρεμβάσεις, τεκμηρίωση και διαπραγματεύσεις που οδήγησαν, το 2013, σε μια νομοθετική παρέμβαση η οποία πέρασε με διακομματική συμφωνία και μετά από ουσιαστικό δημόσιο διάλογο. Έκανε κάτι πολύ σημαντικό, έδωσε χρόνο στις επιχειρήσεις να ανασυγκροτηθούν και κυρίως, έδωσε ανάσα σε εργαζόμενους που για μήνες ήταν απλήρωτοι και ξεχασμένοι. Εκείνη η διαδικασία, ήταν παράδειγμα θεσμικής σοβαρότητας και λειτουργίας των διαδικασιών, αλλά και σεβασμού προς τη Βουλή, προς τους εργαζόμενους και την τοπική κοινωνία.
	Δυστυχώς, τίποτα από τα παραπάνω δε φαίνεται να επαναλαμβάνεται σήμερα που τα ναυπηγεία έχουν περάσει στην ιδιοκτησία του ομίλου ΟNEX μέσω απευθείας ανάθεσης και όχι μέσω ανοικτού διαγωνισμού. Σήμερα, ακόμη χειρότερα, βλέπουμε ότι δεν παραχωρείται μόνο ο χώρος και η δραστηριότητα των ναυπηγείων, αλλά μία πολύ μμεγαλύτερη έκταση στην οποία θα εγκατασταθούν και άλλες επιχειρηματικές δραστηριότητες πάλι χωρίς διαγωνισμό, πάλι χωρίς διαφάνεια, πάλι χωρίς θεσμική θωράκιση. Ακόμα πιο σοβαρό, επιτρέψτε μου να το χαρακτηρίσω έτσι, είναι πως η Βουλή δεν μπορεί να αποφασίζει για το μέλλον μιας τόσο κρίσιμης μονάδας, χωρίς να γνωρίσει σε «βάθος» την πραγματική κατάσταση μέσα στο ναυπηγείο και εδώ είναι η ουσία. 
Κύριε Υπουργέ, σας  ακούσαμε να δηλώνεται ότι οι εργαζόμενοι με τους οποίους έχετε μιλήσει δηλώνουν ικανοποιημένοι και αναρωτιέμαι με ποιους εργαζόμενους μιλήσατε,  με ποιο σωματείο, με ποιους εκπροσώπους; Μήπως μιλήσατε μόνο με εκείνους που έχουν την πλήρη επιρροή της εργοδοσίας; Γιατί, αν θέλετε να ακούσετε για το ποια είναι η πραγματική εικόνα, έπρεπε να ακούσετε τους εργαζόμενους που δεν έχουν πρόσβαση σε επικοινωνιακά επιτελεία. Να ακούσετε αυτούς που ζουν την καθημερινότητα μέσα στις εγκαταστάσεις και να σας πουν ποια είναι αυτή.
	Όπως μας περιέγραψαν, από το 2016 έως το Δεκέμβριο του 2023 το Πολεμικό Ναυτικό κάλυψε το 70% της μισθοδοσίας, τις εργοδοτικές εισφορές και τα λειτουργικά έξοδα των ναυπηγείων. Παρ όλα αυτά, από το 2021 μέχρι σήμερα, δεν έχουν καταβληθεί ούτε μία φορά, δώρα Χριστουγέννων, Πάσχα και επιδόματα αδείας. Οι υπερωρίες είναι καθημερινό φαινόμενο, αλλά δεν πληρώνονται οι προσαυξήσεις που προβλέπει ο νόμος. Εργαζόμενοι που βγήκαν στη σύνταξη, δεν έχουν λάβει ακόμα τα δεδουλευμένα τους, δεν πληρώνονται αναρρωτικές άδειες ούτε αποζημιώσεις σε περιπτώσεις εργατικών ατυχημάτων. Υπάρχει επιχειρησιακή συλλογική σύμβαση, η οποία δεν τηρείται επί 4 χρόνια, ενώ η Κυβέρνηση αρνείται να καταστήσει υποχρεωτική τη συλλογική σύμβαση του 2017 που έχει υπογραφεί για όλο τον κλάδο. Αυτή είναι η πραγματικότητα «πίσω» από τις θριαμβολογίες περί αναγέννησης των ναυπηγείων και των εμβληματικών επενδύσεων και επιτρέψτε μου να πω ότι μια Κυβέρνηση που ισχυρίζεται πως νοιάζεται, για καλοπληρωμένες θέσεις εργασίας κρίνεται από το εάν επιβάλλει την τήρηση των συλλογικών συμβάσεων και όχι από το αν φωτογραφίζεται σε επενδυτικές τελετές.
[bookmark: _Hlk215050839]Ακόμα πιο κρίσιμο ζήτημα, είναι το ζήτημα της αλλαγής χρήσης δραστηριοτήτων. Ακούγεται -και όχι από τυχαίες πηγές- ότι η περιοχή μπορεί να αξιοποιηθεί για εγκαταστάσεις LNG, αγωγούς, logistics πολεμικού υλικού και άλλες βαριές δραστηριότητες. Η περιοχή της Ελευσίνας, είναι ήδη υπερφορτωμένη και έχει ιστορικό σοβαρών βιομηχανικών ατυχημάτων. Η συνύπαρξη ναυπηγοεπισκευής με αποθήκες καυσίμων, εκρηκτικών, LNG και πιθανότατα στρατιωτικών φορτίων δεν είναι ανάπτυξη, είναι εκρηκτική συνταγή κινδύνου. Μια επιπρόσθετη ανησυχία είναι μήπως αυτή η επιλογή, που υποτίθεται πως γίνεται ως επένδυση, στην πραγματικότητα οδηγεί στη συρρίκνωση ή ακόμη και στην υποβάθμιση της παραδοσιακής ναυπηγικής δραστηριότητας των ναυπηγείων. Και γιατί το λέω αυτό; Γιατί την ίδια στιγμή που η χώρα δαπανά δισεκατομμύρια για αμυντικούς εξοπλισμούς -και αυτό είναι το μεγαλύτερο παράδοξο- ούτε ένα πολεμικό πλοίο, δεν ναυπηγείται  στην Ελλάδα. Την ώρα που το Πολεμικό Ναυτικό χρειάζεται νέα σκάφη, την ώρα που η ακτοπλοΐα έχει τεράστιες ελλείψεις σε στόλο, την ώρα που τα νησιά έχουν ανάγκη από σύγχρονα, ασφαλή και οικονομικά πλοία οι ναυπηγικές μας υποδομές παραδίδονται, χωρίς στρατηγικό σχέδιο σε ιδιώτες που δεν δεσμεύονται ούτε για παραγωγή, ούτε για απασχόληση, ούτε για τον σεβασμό της εργατικής νομοθεσίας.
Επιπλέον, να θυμίσω πως οι εργάτες, οι κάτοικοι, οι άνθρωποι της περιοχής, έχουν διαδηλώσει ξανά και ξανά. Έχουν βγει στο δρόμο ενάντια στην παράδοση στρατιωτικών και κρίσιμων υποδομών σε σχεδιασμούς που δεν υπηρετούν την άμυνα της χώρας, αλλά την εμπλοκή της σε επικίνδυνους γεωπολιτικούς ανταγωνισμούς. Ακούμε Υπουργούς της Ευρώπης να λένε ότι ίσως ζούμε τον τελευταίο ειρηνικό καλοκαίρι, ακούμε κυβερνητικά στελέχη να προετοιμάζουν την κοινωνία για σύγκρουση και μέσα σε αυτό το περιβάλλον, η περιοχή της Ελευσίνας, μετατρέπεται σε κόμβο με τεράστιο ρίσκο. Και ρωτώ, αυτό είναι εθνική στρατηγική ή μήπως επικίνδυνη διολίσθηση; Γιατί όταν το Κράτος είναι εξαιρετικά αποτελεσματικό στο να εξασφαλίζει φοροαπαλλαγές εκατομμυρίων σε μεγάλες επιχειρήσεις, αλλά ανήμπορο όταν πρέπει να διασφαλίσει δεδουλευμένα, συλλογικές συμβάσεις, εργασιακά δικαιώματα και αξιοπρέπεια τότε η κοινωνία όχι απλώς δικαιούται, αλλά και υποχρεούται, να αντιδρά. 
	Σας άκουσα, κύριε Υπουργέ, να λέτε ότι θα έρθουν υπό μορφή κύρωσης οι διατάξεις για τα 400 στρέμματα. Μπορείτε να μας εξηγήσετε, αφού θα έρθει προς Κύρωση, γιατί η τόση βιασύνη να μπει τώρα αυτή η διαδικασία στα άρθρα 51- 52 και δεν έρχεται, όπως είπατε, υπό μορφή κύρωσης για να γίνει και η όποια διαβούλευση και η όποια συζήτηση. Τι είναι αυτό, που σας βιάζει λίγες μέρες μετά τη συνάντηση με την Πρέσβειρα των ΗΠΑ, να εντάξετε αυτά τα δύο άρθρα,  το 51 και το 52, στο σημερινό νομοσχέδιο;  Θα ήθελα, να το απαντήσετε αυτό.
Ως προς τα υπόλοιπα ζητήματα του νομοσχεδίου, θα κάνω μερικές γενικές παρατηρήσεις για όσο χρόνο μένει και θα ξεκινήσω από το ζήτημα ανεξαρτησίας και λογοδοσίας της νέας Αρχής. Η διαδικασία συγκρότησης της όπως προβλέπεται, «γεννά» εύλογα πολλές επιφυλάξεις που ακούστηκαν και από τους φορείς αλλά και από τους συναδέλφους της αντιπολίτευσης. Ο διοικητής, θα διαθέτει εκτεταμένες αρμοδιότητες, θα λογοδοτεί τακτικά στον Υπουργό Ανάπτυξης και παρότι προβλέπεται ετήσια ή τρίμηνη Έκθεση, δεν υπάρχει ένα ολοκληρωμένο πλαίσιο δημοσιότητας, διαφάνειας και αξιολόγησης. Έτσι, ενώ υποτίθεται ότι δημιουργείται ένας ανεξάρτητος θεσμός, στην πράξη τίθεται σε άμεση διοικητική και πολιτική εξάρτηση από την εκτελεστική εξουσία. Ακόμη  και ο διορισμός και η παύση της διοίκησης, εξαρτώνται και από τον Υπουργό. Αυτό αφήνει «ανοιχτό», ένα επικίνδυνο πεδίο αυθαιρεσίας. Θα ήταν θεσμικά ορθότερο και δημοκρατικά ασφαλέστερο, να έχει προβλεφθεί η λογοδοσία της νέας Αρχής, ενώπιον της Επιτροπής Θεσμών και Διαφάνειας ώστε η εποπτεία να ανήκει εκεί που πρέπει, στο Κοινοβούλιο, στον πυρήνα της δημοκρατικής λειτουργίας. Αντί, λοιπόν, η Κυβέρνηση να αξιοποιήσει τον υπάρχοντα θεσμό του Συνηγόρου του Καταναλωτή να ενισχύσει τις αρμοδιότητες του, να τον εξοπλίσει με πόρους και προσωπικό, καταφεύγει στην κατάργηση του ρόλου του και την μεταφορά του έργου του σε μια Αρχή, που συγκεντρώνει αλληλοσυγκρουόμενες αρμοδιότητες. 
Ένα δεύτερο μείζον σημείο, είναι πως το σύγχρονο νομοθετικό μοντέλο που εισάγεται  έχει ισχυρά στοιχεία σύγκρουσης συμφερόντων. Η νέα Αρχή αναλαμβάνει ταυτόχρονα, ρόλο διαμεσολάβησης και επίλυσης διαφορών μεταξύ καταναλωτή και επιχείρησης. Αναλαμβάνει κυρωτικό ρόλο με δικαίωμα επιβολής προστίμων ακόμη και άσκησης αντιπροσωπευτικών αγωγών. Αυτό το θεσμικό σχήμα αντιστρατεύεται βασικές αρχές του Διοικητικού Δικαίου. Την αντικειμενικότητα, την αμεροληψία και κυρίως την αποφυγή σύγκρουσης καθηκόντων. Ο προμηθευτής θα προσέρχεται στη διαμεσολάβηση γνωρίζοντας ότι το ίδιο όργανο που επιδιώκει συμφιλίωση δύναται την ίδια στιγμή να του επιβάλλει κυρώσεις. Η διοίκηση μιας τέτοιας Αρχής θα κριθεί αργά η γρήγορα στα δικαστήρια και κινδυνεύει να οδηγήσει σε πληθώρα ακυρωτικών αποφάσεων. Ο Συνήγορος του Καταναλωτή «μετρά» 20 χρόνια λειτουργίας με ισχυρή αποδοχή από τους πολίτες και τις επιχειρήσεις αλλά και χειροπιαστά αποτελέσματα. Πάνω από 90.000 υποθέσεις έχουν επιλυθεί εξωδικαστικά, επιστρέφοντας δεκάδες εκατομμύρια ευρώ στους καταναλωτές χωρίς κόστος, χωρίς δικαστική ταλαιπωρία. Αντί να ενισχυθεί αυτός ο θεσμικός πυλώνας, ο οποίος μάλιστα αποσυμφορεί τα δικαστήρια, καταργείται δημιουργώντας ένα κενό εμπιστοσύνης σε μια περίοδο που η κοινωνία το τελευταίο που χρειάζεται είναι αβεβαιότητα.
Θα ολοκληρώσω την τοποθέτησή μου ένα τρίτο κρίσιμο ζήτημα. Η οργανωτική δομή της νέας Αρχής δεν είναι λειτουργικά επαρκής. Συγκροτείται μια υπερ-διοίκηση με 1 διοικητή, 3 υποδιοικητές, 7μελές συμβούλιο και βοηθητικό προσωπικό σε ένα σχήμα το οποίο αντί να «απαντά» στο πρόβλημα κατακερματισμού αρμοδιοτήτων, κινδυνεύει να το αναπαράγει σε μεγαλύτερη κλίμακα. Ο διοικητής θα είναι υπερ-ισχυρός με τη δυνατότητα να επιλέγει ουσιαστικά ολόκληρη τη διοικητική ιεραρχία. Με τέτοιο θεσμικό βάρος, χωρίς ασφαλιστικές δικλείδες, οποιαδήποτε μελλοντική κακή χρήση εξουσίας θα έχει καταστροφικά αποτελέσματα. 
Επίσης, αξίζει να σημειώσουμε ότι δεν έχει παρουσιαστεί λεπτομερές σχέδιο μετάβασης. Δεν γνωρίζουμε πότε και πώς θα στελεχωθεί η Αρχή. Δεν γνωρίζουμε πώς θα λειτουργήσει κατά την ενδιάμεση περίοδο. Δεν υπάρχει οργανόγραμμα, ούτε προβλέψεις για εξειδικευμένες διαδικασίες και βεβαίως, δεν αντιμετωπίζεται το θέμα των μισθολογικών ανισοτήτων στο προσωπικό που μεταφέρεται σε ένα περιβάλλον με υψηλή ευθύνη και αυξημένο όγκο εργασίας. 
Για τα υπόλοιπα ζητήματα θα τοποθετηθούμε στην Ολομέλεια. Ευχαριστώ.
ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής): Ευχαριστούμε και εμείς και συνεχίζουμε δίνοντας τον λόγο στον Ειδικό Αγορητή της Πλεύση Ελευθερίας, κ. Καζαμία. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε.
Σε αυτή, την 4η συνεδρίαση της Επιτροπής για το νομοσχέδιο του Υπουργείου Ανάπτυξης, θα ήθελα να ξεκινήσω υπενθυμίζοντας ότι εμείς από την αρχή ασκήσαμε δριμύτατη κριτική για το γεγονός ότι το νομοσχέδιο αυτό στον πυρήνα του, που αφορά την σύσταση μιας ανεξάρτητης αρχής για την προστασία του καταναλωτή αλλά και μια ανεξάρτητη αρχή - όπως λέει ο τίτλος του - για τον έλεγχο της αγοράς. 
Κατ’ αρχήν πάσχει από μία, αν θέλετε, δομική έλλειψη συνοχής διότι συμπτύσσει δύο διαφορετικές δραστηριότητες σε μία Αρχή. Ταυτόχρονα, η προσέγγιση του Υπουργείου για τη σύσταση αυτής της ανεξάρτητης αρχής έχει μία σειρά από προβλήματα που κατά την άποψή μας οδηγούν σε μάλλον επιδείνωση του υφιστάμενου καθεστώτος παρά σε βελτίωσή του. Σε κάθε περίπτωση πάντως, δεν επιφέρουν βελτίωση και θα γίνω πιο συγκεκριμένος, επιστρέφοντας σε σημεία κριτικής που ασκήσαμε στις προηγούμενες συνεδριάσεις αλλά και προσθέτοντας κάποια άλλα σήμερα. 
Το πρώτο και κεντρικό θέμα που θέσαμε στις προηγούμενες συνεδριάσεις είναι ότι η ανεξαρτησία αυτής της Αρχής, πέρα από την έλλειψη συνοχής στην δομή της, επειδή συνδυάζει δύο διαφορετικές δραστηριότητες, η ανεξαρτησία αυτής της Αρχής -κατά την άποψή μας-  είναι διφορούμενη. Διότι, αφενός συστήνεται μια ανεξάρτητη αρχή με 1 διοικητή, 3 υποδιοικητές,  4μελές διοικητικό συμβούλιο και με υποστηρικτικό προσωπικό, το οποίο θα έχει συνολικά 500 υπαλλήλους, στο πρότυπο της ΑΑΔΕ, ακούσαμε ότι γίνεται αυτό. Από την άλλη όμως, ο διοικητής της Αρχής μπορεί να παύεται  από τον Υπουργό και αυτό είναι κάτι το οποίο αντιβαίνει την έννοια της ανεξαρτησίας της Αρχής.  
Ταυτόχρονα, έχουμε και άλλα στοιχεία, όπως για παράδειγμα το γεγονός ότι αυτή η ανεξάρτητη αρχή αναμένεται να συντάσσει με βάση τα άρθρα 32 και 34 Εκθέσεις, αλλά δεν έχει την υποχρέωση να τις παρουσιάζει στη Βουλή. Οι εκθέσεις της, σύμφωνα με το νομοσχέδιο, παρουσιάζονται στον Πρωθυπουργό, στον Υπουργό Ανάπτυξης και στον Πρόεδρο της Βουλής μεν, αλλά δεν παραβρίσκεται η ίδια η Αρχή για να καταθέσει και να παρουσιάσει έναν απολογισμό του έργου της ενώπιον της Βουλής, κάτι που θα έπρεπε να γίνεται αν πραγματικά μας ενδιαφέρει να υπάρχει ένας εξωτερικός έλεγχος της Αρχής αλλά και μία διαφάνεια καθώς και διατήρηση της ανεξαρτησίας της.
Ο Πρόεδρος της Επιτροπής έχει βγει από την Αίθουσα της συνεδρίασης, υπάρχει θόρυβος και ειλικρινά, δεν ξέρω αν θα πρέπει να συνεχίσω την ομιλία μου. Ο Πρόεδρος ξέρω ότι έρχεται, αλλά που είναι ο Πρόεδρος; 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): (Ομιλεί εκτός μικροφώνου)
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ξέρω ότι είστε παρών και παρακολουθείται κύριε Υπουργέ, αλλά η διαδικασία αυτή δεν είναι σύμφωνη με τον τρόπο που πρέπει να γίνεται. Σταματώ και περιμένω να επανέλθει ο Πρόεδρος στην Αίθουσα. Ο Κανονισμός προβλέπει να υπάρχει κάποιος εκπρόσωπος του Προεδρείου σε διαρκή βάση, να υπάρχει Αντιπρόεδρος. Υπάρχει Προεδρείο ολόκληρο, ακριβώς γι’ αυτό τον λόγο. Λοιπόν, σας ευχαριστώ που επιστρέψατε κύριε Πρόεδρε και συνεχίζω την ομιλία μου από εκεί που σταμάτησα. 
Πέραν του ζητήματος της ανεξαρτησίας ή της μη επαρκούς ανεξαρτησίας της Αρχής, υπάρχουν κεντρικά ζητήματα, τα οποία θα θέσω κάπως διαφορετικά αυτή τη φορά. Το ερώτημα που πρέπει να κάνουμε όλοι, είναι, από τι ακριβώς θα προστατεύσει αυτή η Ανεξάρτητη Αρχή τον καταναλωτή; Λέγεται Αρχή Προστασίας του Καταναλωτή. Ωραία. Θα τον προστατεύσει από τι ακριβώς; Θα τον προστατεύσει από τα καρτέλ; Ενδεχομένως, αλλά στη διάρκεια της ακρόασης φορέων, ειπώθηκε και πολύ σωστά από εκπροσώπους των φορέων που καλέσαμε στη 2η συνεδρίαση ότι ο ανταγωνισμός, είναι ένα ζήτημα το οποίο δεν εντάσσεται στην άμεση αρμοδιότητα αυτής της ανεξάρτητης αρχής, αλλά η Επιτροπή Ανταγωνισμού είναι που θα πρέπει να την λαμβάνει υπόψη.
Επομένως, δεν είμαστε σίγουροι κατά πόσο αυτή η ανεξάρτητη αρχή έχει την αρμοδιότητα και την ισχύ να προστατεύσει τον καταναλωτή από τον αθέμιτο ανταγωνισμό, δηλαδή τα καρτέλ και ένα πολύ μεγάλο μέρος του προβλήματος της ακρίβειας το οποίο βρίσκεται στο επίκεντρο της συζήτησης γι’ αυτό το νομοσχέδιο, επειδή η ανεξάρτητη αρχή έρχεται να δώσει μία ακόμη απάντηση από πλευράς της Κυβέρνησης, μετά από πολλές αποτυχίες στο πρόβλημα της ακρίβειας. Εδώ η Αρχή δεν μπορεί να αντιμετωπίσει τα καρτέλ. 
Το δεύτερο ζήτημα που υποτίθεται ότι η Αρχή θα μπορεί να προστατεύσει τον καταναλωτή από αυτό, είναι η αισχροκέρδεια. Η αισχροκέρδεια, βεβαίως, συνδέεται με τα καρτέλ, αλλά αυτό μένει έξω και ταυτόχρονα θα πρέπει να δούμε πώς το νομοσχέδιο αυτό αντιμετωπίζει το πρόβλημα της αισχροκέρδειας, δεν το αντιμετωπίζει με κάποιο συγκεκριμένο τρόπο. Τα άρθρα του νομοσχεδίου δεν κάνουν ρητή αναφορά στην αισχροκέρδεια, στο πώς αυτή η ανεξάρτητη αρχή θα καταπολεμά την αισχροκέρδεια, δεν ορίζει την αισχροκέρδεια και βεβαίως, δεν δίνει και καινούργιες εξουσίες σε αυτή την ανεξάρτητη αρχή ώστε να μπορεί να προστατεύσει καλύτερα τον καταναλωτή απ’ ό,τι οι υφιστάμενες υπηρεσίες. 
Επομένως, εδώ υπάρχει ένα μεγάλο ερώτημα, για το τι είναι ακριβώς αυτό που επιδιώκει να κάνει αυτή η Αρχή. Υπάρχουν, και το αναφέραμε στις πρώτες συνεδριάσεις, γενικόλογες εξαγγελίες όπως να προστατεύσει τον καταναλωτή από «αυτό», να προστατεύσει τον καταναλωτή από το «άλλο», αλλά όσον αφορά το συγκεκριμένο τού τι θα κάνει, φαίνεται πως αυτή η Αρχή δεν έχει ούτε τη δύναμη, ούτε τους σαφείς στόχους μέσα από το νομοσχέδιο να προστατέψει τον καταναλωτή από συγκεκριμένα πράγματα και η αισχροκέρδεια και ο αθέμιτος ανταγωνισμός είναι δύο κεντρικά, τα οποία δεν προσδιορίζονται και θα έπρεπε να προσδιορίζονται κατά την άποψή μας. 
Επίσης υπάρχει ακόμη ένα ζήτημα στο νομοσχέδιο, αναφορικά με τους ελέγχους που πρέπει να διεξάγονται. Το νομοσχέδιο αναφέρεται στην ανάγκη τού να διεξάγονται έλεγχοι, απ’ ό,τι φαίνεται από τις συνοδευτικές Εκθέσεις του, από τους 500 υπαλλήλους οι 300 αναμένεται να είναι ελεγκτές, αλλά δεν υπάρχει καμία αναφορά, ούτε στην αυστηροποίηση των ελέγχων. Δηλαδή, γίνονται έλεγχοι, αλλά με βάση ποια κριτήρια; Πόσο αυστηρά είναι τα κριτήρια ούτως ώστε να εντοπίζουν περιπτώσεις κατά τις οποίες η προσφορά, οι επιχειρηματίες, παραβιάζουν τα δικαιώματα του καταναλωτή. Δεν ορίζονται αυστηρά. 
Επομένως, οι έλεγχοι μένουν ως κάτι γενικόλογο και αόριστο στο νομοσχέδιο, δεν προσδιορίζονται, δεν αυστηροποιούνται, κάτι που θα έπρεπε να υπάρχει και συνεπώς η ανεξάρτητη αυτή Αρχή που δεν είναι εντελώς ανεξάρτητη, δεν φαίνεται να έχει ένα σαφή στόχο όσον αφορά την καθημερινή δραστηριότητά της. 
Επιπλέον, ασάφεια υπάρχει και στον αριθμό των υπαλλήλων. Το νομοσχέδιο κάνει λόγο για 500 υπαλλήλους, όμως δεν φαίνεται καθαρά πόσοι από αυτούς θα είναι καινούργιοι υπάλληλοι. Η συνοδευτική Έκθεση του νομοσχεδίου που λέει πόσο θα στοιχίσει το νομοσχέδιο, έχει κοστολόγηση για κάποια πράγματα, αλλά και η συνοδευτική Έκθεση και το Γενικό Λογιστήριο του Κράτους, που βασίζει την κοστολόγηση του νομοσχεδίου πάνω στην έκθεση του Υπουργείου, δεν μπορεί να μας πει πόσοι θα είναι οι καινούργιοι υπάλληλοι σε αυτή την ανεξάρτητη αρχή και κατά συνέπεια δεν μπορεί να κοστολογήσει πόσο θα στοιχίσει ο μισθός τους. Ενώ, έχουμε τον σαφή προσδιορισμό του πόσοι θα είναι οι υποδιοικητές, πόσοι θα είναι τα μέλη του διοικητικού συμβουλίου και πόσοι θα είναι οι συνεργάτες τους επιπλέον και αυτά κοστολογούνται αλλά δεν υπάρχει το ίδιο για τους υπαλλήλους. Με άλλα λόγια,  υπάρχει μία εσκεμμένη ασάφεια εδώ, την οποία όλοι την βλέπουν, κανείς δεν μιλάει γι’ αυτήν, δεν την καταγγέλλει και δεν ξέρουμε πόσοι επιπλέον υπάλληλοι θα προσληφθούν. Ο αριθμός των υπαλλήλων είναι πολύ σημαντικός γιατί ανάλογα με το πόσο προσωπικό έχεις, τόσους ελέγχους μπορείς να κάνεις. Αν έχεις μια Αρχή που είναι επαρκώς στελεχωμένη, η Αρχή αυτή μπορεί να ελέγχει επαρκώς την αισχροκέρδεια στην αγορά ενώ αν είναι υποστελεχωμένη δεν μπορεί να το κάνει. Επομένως, δεν είναι θέμα φορμαλισμού το να κοστολογηθεί πόσοι νέοι υπάλληλοι θα είναι, αλλά είναι ουσιαστικό, γιατί ο αριθμός των υπαλλήλων σε αυτήν την ανεξάρτητη Αρχή, μας λέει πόση δύναμη θα έχει  ώστε να ελέγχει τις τιμές στην αγορά. 
Τώρα, για την πορεία της τιμής υπάρχει ένα άρθρο που λέει ότι, η Αρχή θα πρέπει να φροντίζει και να αναγράφεται η πορεία της εξέλιξης της τιμής στα προϊόντα από την παραγωγή στην κατανάλωση. Στη διάρκεια της ακρόασης φορέων το ακούσαμε αυτό και είναι σημαντικό. Δεν είναι σαφές, σε ποια τιμή πωλείται την πρώτη φορά και ποια είναι η τιμή της πρώτης πώλησης από το χωράφι, για παράδειγμα στην περίπτωση των τροφίμων προς τους πωλητές. Και αυτό δημιουργεί ένα τεράστιο πρόβλημα στο να προσδιοριστεί με ακρίβεια η πορεία της τιμής και αν δεν μπορούμε να προσδιορίσουμε την πορεία της τιμής, ο καταναλωτής δεν πληροφορείται σωστά και δεν μπορεί κατά συνέπεια να προστατεύσει τον εαυτό του.  Επομένως, θα έπρεπε στο νομοσχέδιο να υπάρχει ένα κριτήριο το οποίο να ορίζει, πώς προσδιορίζεται η αρχική τιμή που υπάρχει στο χωράφι, για να μπορεί να φαίνεται η αισχροκέρδεια. Αυτό, δεν μπορεί να προσδιοριστεί. 
Τέλος, υπάρχουν τα άρθρα 51 και 52, για τα οποία αναφερθήκαμε επαρκώς στην 1η και στην 3η συνεδρίαση της Επιτροπής και θα αναφερθούμε αύριο στην Ολομέλεια. Θέλω μόνο να πω επιγραμματικά ότι στα άρθρα αυτά, τα οποία σκοπό έχουν να δώσουν πλέον ανεξέλεγκτες και μη προσδιορίσιμες δικαιοδοσίες στην αμερικανική εταιρεία που δραστηριοποιείται στα ναυπηγεία Ελευσίνας, περιέχονται λέξεις που περιγράφουν ότι,  κάθε άλλη πάσης φύσεως δραστηριότητα θα μπορεί να ανατίθεται στην αμερικανική επιχείρηση στην Ελευσίνα. Θεωρούμε ότι αυτό δεν ταιριάζει και θα έπρεπε να υπάρχουν πιο σαφείς περιορισμοί. Αυτό είναι ενδεικτικό του γεγονότος ότι η Κυβέρνηση ακολουθεί μια εξαρτημένη πολιτική απέναντι στις «επιταγές» των ΗΠΑ, εμπλέκει τη χώρα μας σε ανταγωνισμούς οι οποίοι είναι ψυχροπολεμικής φύσης ανάμεσα στις μεγάλες δυνάμεις που ανταγωνίζονται για να εκμεταλλευτούν το εμπόριο και τα λιμάνια της χώρας. 
Θεωρούμε ότι η Κυβέρνηση έπρεπε να δείξει πιο μεγάλη ανεξαρτησία, αλλά και τα συγκεκριμένα άρθρα στο νομοσχέδιο να είναι πολύ πιο σαφή, να μην έχουν τέτοιου είδους αοριστίες και ταυτόχρονα να υπάρχει ένα στρατηγικό σχέδιο πίσω από τις αποφάσεις αυτές.  Γιατί έτσι, φαίνεται πως ο κύριος Υπουργός είχε συνάντηση με την Αμερικανίδα Πρέσβειρα και μετά από λίγες μέρες ήρθε και πρόσθεσε αυτά τα δύο άρθρα στο νομοσχέδιο, κάπως «στο πόδι». Δεν είναι τρόπος αυτός να ασκείται η εξωτερική οικονομική πολιτική της χώρας και γι’ αυτό έχουμε διαμαρτυρηθεί επανειλημμένως. 
Κύριε Πρόεδρε, ολοκληρώνω σε αυτό το σημείο και για τα υπόλοιπα θα τοποθετηθούμε αναπτύσσοντάς στην Ολομέλεια.
 Σας ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Ευχαριστούμε τον κ. Καζαμία, με την τοποθέτηση του οποίου ολοκληρώθηκε ο κύκλος των Εισηγητών και των Ειδικών Αγορητών. 
Έχει εγγραφεί στον κατάλογο των ομιλητών ο κ. Θεόδωρος Δρίτσας, στον οποίο δίνουμε τον λόγο αμέσως.
ΘΕΟΔΩΡΟΣ ΔΡΙΤΣΑΣ: Ευχαριστώ πολύ, κύριε Πρόεδρε. Θα μιλήσω μόνο για τα άρθρα 51 και 52 και  στην Ολομέλεια θα επεκταθώ και σε περισσότερα ζητήματα. Θα ήθελα να θέσω και να επισημάνω ορισμένα ζητήματα και να ζητήσω από τον κ. Υπουργό να αποσαφηνίσει κενά και ερωτήματα που προκύπτουν από αυτά. 
Το πρώτο που θέλω να θέσω είναι, πως είναι γνωστό ότι τα άρθρα 51 και 52 δεν τα περιελάμβανε η αρχική μορφή του νομοσχεδίου και ως εκ τούτου δεν τέθηκαν στη δημόσια διαβούλευση. Δεν υπήρχαν τα δύο άρθρα στο αρχικό νομοσχέδιο κατά τη διαβούλευση και είναι κάτι που δεν συμβαίνει πρώτη φορά. Συνήθης πρακτική των κυβερνήσεων είναι, ότι σε αυτές τις περιπτώσεις επείγοντα άρθρα για την κρίση της κυβέρνησης εισάγονται με Τροπολογία στο νομοσχέδιο. Εδώ συμπεριελήφθησαν, κύριε Υπουργέ και κύριε Πρόεδρε,  με αποτέλεσμα στην Ανάλυση Συνεπειών Ρύθμισης, εκεί όπου γίνονται τα σχόλια σε κάθε άρθρο για το τι διατυπώθηκε, τι ενστάσεις, συμφωνίες ή διαφωνίες κατά τη διαβούλευση, για το άρθρο 51 και για το άρθρο 52, υποκριτικά και ολίγον πονηρά, αναφέρεται ότι δεν υποβλήθηκαν σχόλια. Πως να υποβληθούν σχόλια; Ενώ το σωστό που θα έπρεπε να γράφει στο κείμενο είναι, ότι αυτά τα δύο άρθρα δεν ήταν στη διαβούλευση. Μικρό το κακό θα μου πείτε, συμβαίνουν αυτά. Αυτά μπορεί να συμβαίνουν, αλλά το ίδιο κενό παρουσιάζεται και στην έκθεση της ΟΚΕ, η οποία δεν έχει κανένα σχόλιο για τόσο σημαντικά ζητήματα και μάλιστα ζητήματα αναπτυξιακού χαρακτήρα. Καμία κριτική. Πως να έχει αφού δεν τα έλαβε; Δεν τα έλαβε αυτά τα δύο άρθρα.
Ακόμα πιο κρίσιμο και σημαντικό, που εδώ τίθενται πολύ σοβαρά ζητήματα κανονιστικής διαδικασίας, είναι η Έκθεση του Γενικού Λογιστηρίου του Κράτους, που δεν περιλαμβάνει τίποτα από το άρθρο 51 και 52, και πώς να τα περιλάβει;, παρότι έχει ημερομηνία 18 Νοεμβρίου. Η Έκθεση, που ως γνωστόν και σύμφωνα με το Σύνταγμα, συνοδεύεται από την Ειδική Έκθεση κατά την παράγραφο 3 του άρθρου 75 του Συντάγματος, υπογράφεται από του αρμόδιους Υπουργούς και επέχει θέση επικύρωσης της Έκθεσης του Γενικού Λογιστηρίου του Κράτους. Εν προκειμένω, αυτή την Έκθεση την υπογράφει ο Υπουργός Εθνικής Οικονομίας και Οικονομικών, κ. Κυριάκος Πιερρακάκης και ο Εισηγητής αυτού του νομοσχεδίου, ο Υπουργός Ανάπτυξης,  κ. Παναγιώτης Θεοδωρικάκος. Εδώ τίθεται θέμα ακυρότητας, κύριε Υπουργέ και κύριε Πρόεδρε, προς το Προεδρείο της Βουλής απευθύνομαι, δεν υπάρχουν αυτά τα δύο άρθρα. Δεν έχει τηρηθεί η προβλεπόμενη και από το Σύνταγμα νομοπαρασκευαστική διαδικασία, η οποία δεν είναι τυπική, είναι άκρως ουσιαστική. Μα θα μου πείτε τώρα, θα μπλέξουμε στις τυπικότητες; Μα δεν είναι τυπικότητες. 
Αυτά τα δύο άρθρα έρχονται κατ’ επιταγή των Ηνωμένων Πολιτειών της Αμερικής και έχω όλα τα επιχειρήματα για να το τεκμηριώσω. Ήδη, τα επιθετικά δημοσιεύματα και οι δηλώσεις Αμερικανών αξιωματούχων για το λιμάνι του Πειραιά και την ανάγκη να υποβαθμιστεί η επιρροή της κινεζικής COSCO, είχε μεγάλη δημοσιότητα όλο το προηγούμενο διάστημα που δεν υπήρχαν αυτά τα δύο άρθρα στο νομοσχέδιο. Με την άφιξη της Αμερικανίδας Πρέσβειρας στην Ελλάδα όλα δρομολογήθηκαν με απίστευτη ταχύτητα. Με το που επέδωσε τα διαπιστευτήριά της στον Πρόεδρο της Δημοκρατίας, συζήτησε και μαζί του, εν συνεχεία συστηματικά με τον Πρωθυπουργό, μετά με τους αρμόδιους υπουργούς και σε πολύωρη σύσκεψη με τον κ. Θεοδωρικάκο. 
Μας ενημερώσατε, κύριε Υπουργέ, στην αφήγηση σας κατά την 1η συνεδρίαση, ότι η ONEX σας έκανε μία πρόταση και τη βρήκατε εξαιρετικά ενδιαφέρουσα από αναπτυξιακής απόψεως και γι’ αυτό δηλώσατε κιόλας ότι θα προχωρήσετε σε νομοθετική ρύθμιση. Μα ήδη τα γεγονότα, οι ημερομηνίες, οι πραγματικότητες, η δημόσια αντιπαράθεση της εκπροσώπου των ΗΠΑ με την Πρεσβεία της Κίνας στην Ελλάδα, είχαν δημιουργήσει ήδη ένα εκρηκτικό κλίμα. Κανείς δεν ήξερε τίποτα δημοσίως και επισήμως. Όμως, το Υπουργείο είναι προφανέστατα, όχι από τον κ. Ξενοκώστα και την ONEX, αλλά από όλο το πλέγμα του σχεδιασμού που ξεκινάει από τον IMO (International Maritime Organization) και την ακύρωση της ψήφισης της απόφασης για την βελτίωση και τη μείωση της ρύπανσης από τα ποντοπόρα πλοία και γενικώς από την ναυτιλία, με μια «συμφωνία Τράμπ» με την αφρόκρεμα του ελληνικού εφοπλιστικού κόσμου. 
Την ίδια στιγμή έχουμε τις εξελίξεις στα Βορειοανατολικά σύνορα στον Έβρο και στη Θράκη, με την Αλεξανδρούπολη και τη διακοπή κάθε άλλης διαδρομής και μεταφοράς αερίου ακόμα και από το αζέρικο όχι μόνο από το ρωσικό, γιατί θα έρθει το LNG -που στην Αλεξανδρούπολη υπάρχει ήδη η εξέδρα του LNG- με στόχους ακόμα μεγαλύτερης αξιοποίησης. Το πανάκριβο LNG. Έρχεται τώρα ένα ναυπηγείο, που μπορεί να έχει τις όποιες πολύ καλές προδιαγραφές για να αναπτυχθεί στη ναυπηγεία, και εντάσσεται σε ένα σχεδιασμό που το χαρακτηρίζει ως εμβληματική επένδυση εξαιρετικής σημασίας που σημαίνει σωρεία προνομίων, σωρεία παροχών, ταχύτατη αδειοδότηση και χωρίς κανόνες τις περισσότερες φορές. Πού; Όχι μόνο στα ναυπηγικά, αλλά και στα ενεργειακά και στα αμυντικά πολεμικά -το λέει ρητά το άρθρο 52- και στις λιμενικές υπηρεσίες. Με την ένταξη και ενδεχομένως με τη χρηματοδότηση του ελληνικού δημοσίου προς αυτή την επένδυση, μέσα από τη συνεργασία με τον Οργανισμό Λιμένα Ελευσίνας -σε μια περιοχή που είναι κλειστός κόλπος, ήδη επιβαρυμένος περιβαλλοντικά στο μέγιστο, όπως όλη η Δυτική Αττική- με τον μεγαλύτερο ναύσταθμο του Ελληνικού Πολεμικού Ναυτικού απέναντι, με τη Ρεβυθούσα απέναντι και με μία διακήρυξη του Τράμπ και της Αμερικανίδας Πρέσβειρας ότι εδώ θα κυβερνήσουμε εμείς. Όχι μόνο την Ελλάδα, όλη την περιοχή. 
Κύριε Υπουργέ, είναι αυτό η ιδέα της ONEX για την αναπτυξιακή της πορεία επειδή έχει το ομολογιακό δάνειο του αμερικάνικου πιστωτικού οργανισμού; Που δεν γνωρίζομε και πόση ροή έχει υπάρξει μέχρι τώρα. Καταλαβαίνω ότι θα απαντήσετε και θα υπερασπίσετε, όπως ήδη το δηλώσατε, αυτή την επένδυση πάρα πολύ. 
Πέραν των σοβαρότατων οικονομικών, κοινωνικών και περιβαλλοντικών ζητημάτων που συσχετίζονται με την κλιμάκωση των πολεμικών επιχειρήσεων, ανθρωπιστικών αλλά και εθνικών ζητημάτων, ζητημάτων εθνικής ανεξαρτησίας και κυριαρχίας, προσωπικά σήμερα, θα επιμείνω στο ζήτημα που έχει προκύψει και για το οποίο δεν μπορεί να υπάρχει αντίρρηση, νομοπαρασκευαστικά και σύμφωνα με το Σύνταγμα και σύμφωνα με τον Κανονισμό της Βουλής και με τον νόμο για τη λειτουργία της Κυβέρνησης, που είναι η μη έγκυρη εισαγωγή των δύο αυτών άρθρων, άρθρα 51 και 52, στο νομοσχέδιο. Δεν σας το ζητάμε. Εσείς οφείλετε να τα αποσύρετε και να τα επαναφέρετε με την κανονική διαδικασία.
Ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Ευχαριστούμε τον κ. Δρίτσα με την τοποθέτηση του οποίου ολοκληρώθηκε ο κατάλογος των εγγεγραμμένων ομιλητών. 
Τον λόγο έχει ο Υπουργός Ανάπτυξης, κ. Θεοδωρικάκος, με την ομιλία του οποίου θα ολοκληρωθεί η συνεδρίαση για τη β’ ανάγνωση του νομοσχεδίου. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κύριε Πρόεδρε, ευχαριστώ. Θα περιοριστώ σε πολύ συγκεκριμένες επισημάνσεις, καθώς αύριο είναι η συζήτηση στην Ολομέλεια και θα μας δοθεί η δυνατότητα να απαντήσουμε ουσιαστικά και το κυριότερο να αποσαφηνίσουμε προς τους έλληνες πολίτες την ουσία των στοχεύσεων που έχει το συγκεκριμένο νομοσχέδιο, αν και ήδη το έχω κάνει αλλά καθώς θα βρεθούμε στην Ολομέλεια προφανώς θα το κάνω με μεγαλύτερη έμφαση και ένταση. Για να σας πω την αλήθεια, δεν θα μπω στον κόπο σήμερα, να απαντήσω και αναλυτικά σε όσα ειπώθηκαν διότι έχω συνειδητοποιήσει πως για την αντιπολίτευση έχουμε μπει σε μια μακρόσυρτη, εκλογική περίοδο όπου δεν υπάρχει το περιθώριο από την πλευρά της, ακόμα και για αυτονόητα και λογικά πράγματα που δεν μπορούν να βρουν λογική αντιμετώπιση, να μην έχει καμία πολιτική διάθεση να τα στηρίξει. Διότι είναι προφανές ότι έχουμε μπει σε αυτή την εποχή.
Θα υπάρξουν μερικές τροποποιήσεις οι οποίες θα ενισχύουν ακόμα περισσότερο την σαφέστατη επιλογή και προτεραιότητα ότι η Αρχή που δημιουργούμε για τον έλεγχο της αγοράς και την προστασία των καταναλωτών είναι μια ισχυρή ανεξάρτητη Αρχή. Μελέτησα τις παρεμβάσεις που έκαναν χθες οι κοινωνικοί φορείς, παρακολουθώ με προσοχή και όσα λέγονται από τους συναδέλφους όλων των Κομμάτων. Νομίζω ότι πρέπει να συμφωνήσουμε, οι εκθέσεις του διοικητή να είναι ετήσιες και όχι τριμηνιαίες. Δεν υπάρχει κανένας λόγος για μια τόσο σφιχτή διαδικασία η οποία μπορούσε να δημιουργεί την λαθεμένη αντίληψη ότι ο διοικητής είναι υπό συνεχή έλεγχο. Κατά τα λοιπά, νομίζω, ότι έχετε δει πως οι διατάξεις μοιάζουν, σχετίζονται και αντιστοιχίζονται πάρα πολύ με τις αντίστοιχες διατάξεις που ααφορούν τη διοίκηση της ΑΑΔΕ, τον διοικητή της ΑΑΔΕ. Πιστεύω ότι «η ζωή έχει αποδείξει» ότι ο διοικητής της ΑΑΔΕ είναι ένας πολύ ισχυρός και ανεξάρτητος διοικητής. Επομένως δεν υπάρχει κάτι το οποίο να προϊδεάζει για κάτι διαφορετικό σε ό,τι αφορά την ανεξαρτησία της Αρχής.
Το δεύτερο που θέλω να διευκρινίσω, γιατί ειπώθηκαν πολλά και διάφορα γύρω από αυτά, είναι ότι όλη η νομολογία, όλη η νομοθεσία γύρω από τις εμπορικές σχέσεις παραμένει σε πλήρη ισχύ και αυτή θα εφαρμόζει ο διοικητής της Αρχής. Είμαστε μάλιστα έτοιμοι, αυτό όλο έχει κωδικοποιηθεί και είμαστε έτοιμοι να το φέρουμε σε έναν ενιαίο κώδικα, τον κώδικα που αφορά την εμπορική νομοθεσία. Επομένως, αυτό θα διευκολύνει πάρα πολύ σοβαρά την ηγεσία της νέας Αρχής που θα προκύψει πολύ σύντομα και η οποία θα έχει την σφραγίδα της στην υλοποίηση του θεσμού, γιατί όπως έχω ξαναπεί αυτό που μετράει είναι τα πρόσωπα να εκπροσωπούν το νέο θεσμό με τον καλύτερο δυνατό τρόπο. Πιστεύω ότι θα μας δοθεί η δυνατότητα αυτό να το αποδείξουμε εν τοις πράγμασι με τις επιλογές που θα κάνουμε. Επιλογές που σχετίζονται με τη διαδικασία -και θα επαναλάβω ότι πέρα από το ό,τι θα προβούμε σε κανονικό ανοιχτό διαγωνισμό και για την πρώτη, τη μεταβατική θητεία, θα δώσουμε ένα μικρό διάστημα πρόσκλησης ενδιαφέροντος διότι μπορούν να υπάρξουν σοβαρές προτάσεις και ενδιαφέροντα από στελέχη της αγοράς, από ανθρώπους του δημόσιου βίου που θα ήθελαν να υπηρετήσουν στην πρώτη φάση αυτό το θεσμό καθώς αυτό θα έχει καθοριστική σημασία για τον τρόπο που θα στελεχωθεί και τον προσανατολισμό που θα πάρει. Τα υπόλοιπα θα τα πούμε αύριο.  
Σε ό,τι αφορά την συζήτηση, χαίρομαι που συμφωνείτε με τις παρεμβάσεις για τη στήριξη της Επιτροπής Ανταγωνισμού που ικανοποιούμε το σύνολο των αιτημάτων που έθεσε η Επιτροπή Ανταγωνισμού σε θεσμικό επίπεδο. Δεν είναι άλλωστε κάτι παράταιρο. Από την πρώτη στιγμή που έχω πάει σε αυτό το Υπουργείο οτιδήποτε έχει ζητηθεί από την πλευρά της Επιτροπής Ανταγωνισμού, προκειμένου να μπορεί να κάνει με αποτέλεσμα τη δουλειά της, της έχει δοθεί, το ίδιο θα συνεχίσουμε να κάνουμε και το επόμενο διάστημα.
 Σε ό,τι αφορά τη συζήτηση για τη νομοθετική πρωτοβουλία που σχετίζεται με τη δυνατότητα επέκτασης των δραστηριοτήτων της εταιρείας ΟΝΕΧ στην έκταση που διαθέτει στα ναυπηγεία της Ελευσίνας, να διευκρινίσω κάτι. Το άρθρο 51 δεν έχει καμία, μα καμία σχέση με το θέμα της Ελευσίνας. Καμία σχέση. Ούτε η υπόθεση της Ελευσίνας χαρακτηρίζεται ως εμβληματική επένδυση και σας παρακαλώ πολύ, να το διαβάσετε πάλι, γιατί αν ήταν διαφορετικά θα σας το έλεγα με παρρησία.  Το άρθρο 51, δεν έχει την παραμικρή σχέση. Το άρθρο 51, έχει μπει διότι ήταν κατεπείγουσα η προσαρμογή της διαδικασίας των εμβληματικών επενδύσεων με νεότερο ευρωπαϊκό κανονισμό τον CISAF (Clean Industrial Deal State Aid Framework) και εξαιτίας αυτού δεν μπορούσαμε -και δεν θα μπορούμε αν δεν το ψηφίζαμε- να αξιολογούμε μια σειρά αιτήματα που αφορά τον χαρακτηρισμό επενδύσεων του χώρου της βιομηχανίας, ως στρατηγικές και εμβληματικές. Διευκρινίζω κάτι θέλω να είναι σαφές. Συνάδελφοι, θέλω να είναι σαφές, δεν έχει σχέση το άρθρο 51 με το άρθρο 52. Καμία. Δεν έχει καμία σχέση με την υπόθεση που επικεντρώθηκε και το κατανοώ, γιατί είναι σημαντική χωρίς καμία αμφιβολία που περιγράφεται από το άρθρο 52. 
Σε ό,τι αφορά το άρθρο 52, αυτά που θέλω να διευκρινίσω σήμερα και τα είπα πριν αλλά θα τα επαναλάβω για να είναι απολύτως ξεκάθαρα. Με την νομοθετική ρύθμιση που κάνουμε η οποία ήταν μελετημένη και προσεγμένη και δεν νομίζω ότι μπορεί κανείς να έχει αμφιβολία ως προς αυτό, δίνεται η δυνατότητα -και το επαναλαμβάνω, η δυνατότητα στην ΟΝΕΧ να επεκτείνει τις δραστηριότητές της. Υπερασπίζομαι αυτή την παρέμβαση που δίνουμε αυτή τη δυνατότητα. Η άσκηση αυτής της δυνατότητας, προφανώς αποκλειστικά και μόνο με νόμιμο τρόπο, γιατί δεν μπορεί σε καμία περίπτωση να γίνει οτιδήποτε άλλο και για το λόγο αυτό είπα πριν ότι σε κάθε περίπτωση, θα πρέπει να υπάρξει Σύμβαση Παραχώρησης, θα πρέπει να υπάρξει τίμημα. Σύμβαση Παραχώρησης, σημαίνει τίμημα. 
Επομένως, ξεκινώ λέγοντας πρώτον, ότι θα ικανοποιείται σε κάθε περίπτωση το εθνικό συμφέρον διότι θα υπάρχουν έσοδα. Δεύτερον, η άσκηση οποιασδήποτε περαιτέρω δραστηριότητας σημαίνει περισσότερες υποδομές και επενδύσεις το οποίο σημαίνει σοβαρό κύκλο εργασιών. Τρίτον, επενδύσεις σημαίνει νέες θέσεις εργασίας, ουσιαστικές. Τέταρτον, συμβολή σε μια καλύτερη και πιο παραγωγική αξιοποίηση περιοχής, καθώς υπάρχει ένα ισχυρό πλεονέκτημα, ότι το Ναυπηγείο μέσα στον επόμενο ένα χρόνο θα συνδέεται με σιδηροδρομική γραμμή με το Θριάσιο, προνόμιο που δεν το έχει κανένας άλλος. 
Αυτά είναι απλά και συγκεκριμένα, η υπόθεση δεν αφορά το ευρύτερο θέμα του δημόσιου λιμανιού της Ελευσίνας. Δεν έχει σχέση με αυτό, είναι άλλο θέμα, είναι άλλη υπόθεση, είναι άλλες διαδικασίες, είναι άλλα πράγματα. Θέλω να είναι απολύτως ξεκάθαρο. Αυτό που δίνεται εδώ είναι η δυνατότητα, εάν υπάρξει τέτοιου είδους ενδιαφέρον, να μπορεί να ασκηθεί. Δυνατότητα η οποία επαναλαμβάνω ότι θα δοθεί μόνο με νόμιμες διαδικασίες όπως προβλέπει η κείμενη νομοθεσία γύρω από τέτοιου είδους θέματα. Αυτός είναι ο λόγος που δεν μπαίνω καθόλου, μα καθόλου στο διαδικαστικό κομμάτι. Μια επιπλέον διευκρίνιση που πρέπει να κάνω είναι ότι δεν αφορά το λιμάνι της Ελευσίνας που διοικείται από το δημόσιο λιμένα. Αυτά, για να μην λέγονται πράγματα, τα οποία δεν έχουν σχέση με την πραγματικότητα. 
Τώρα, το γεγονός ότι είναι οι ΗΠΑ, δια του DFC  της Αμερικανικής Κρατικής Αναπτυξιακής Τράπεζας, με ομολογιακό δάνειο μέσα στην ΟΝΕΧ δεν είναι τωρινό δεδομένο. Αυτό έχει συμβεί πριν από 4  χρόνια με νόμο του κράτους και χάρη σε αυτή την παρέμβαση ξαναπήραν «σάρκα και οστά» τα Ναυπηγεία. Δεν ξέρω αν στεναχωριέται κανείς από αυτό; 
Προσωπικά, κυρίες και κύριοι συνάδελφοι, θα επιμείνω επειδή έχω πάει πολλές φορές στο ναυπηγείο, είπα ότι έχω μιλήσει με τους εργαζόμενους. 
ΘΕΟΔΩΡΟΣ ΔΡΙΤΣΑΣ: (Ομιλία εκτός μικροφώνου)… 
[bookmark: _Hlk215052462]ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Δεν αναφέρομαι. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): (Ομιλία εκτός μικροφώνου)… 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Δεν αναφέρομαι. Επιτρέψτε μου να σας πω κάτι. Κυρία Πέρκα,  το «μονοπώλιο» της εκπροσώπησης των εργαζομένων δεν το έχει κανείς, κανείς. Σας μιλώ εν τιμή, έχω μιλήσει με πολλές δεκάδες εργαζομένων στο ναυπηγείο. Βλέπω ανθρώπους, οι οποίοι έχουν αποκτήσει ασφάλεια και σιγουριά ότι είναι σε ένα ναυπηγείο που έχει δουλειά που εξυπηρετεί πολύ μεγάλο αριθμό πλοίων που πηγαίνουνε για ναυπηγοεπισκευή και αισθάνονται ότι δίπλα σε αυτή την προσπάθεια, υπάρχει μια Κυβέρνηση η οποία ενδιαφέρεται να συνδράμει στην ανάπτυξη της ναυπηγικής βιομηχανίας και της ναυπηγοεπισκευής, όχι μόνο στο ναυπηγείο της ΟΝΕΧ, αλλά σε όλα τα ναυπηγεία της χώρας. Γιατί πιστεύουμε ότι η ναυπηγική βιομηχανία, είναι απολύτως απαραίτητη για την παραγωγική ανασυγκρότηση της ελληνικής οικονομίας. Μια οικονομία σε δύσκολες εποχές, σε δύσκολους καιρούς, προκειμένου να είναι βιώσιμη και ανθεκτική ώστε να καθιστά βιώσιμη και ανθεκτική την ελληνική κοινωνία και την πατρίδα μας, ως μια ασφαλή ισχυρή ευρωπαϊκή χώρα, έχει ως προϋπόθεση τέτοιους τομείς όπως είναι η ναυπηγική βιομηχανία. Το πιστεύουμε και το υλοποιούμε και γι’ αυτό τον λόγο θα προσθέσω και κάτι ακόμα ότι εφόσον, υπάρξει Σύμβαση Παραχώρησης, θα πρέπει να είναι απολύτως σαφές και εκεί, ότι οι χρήσεις οι υπόλοιπες μπορούν να υπάρχουν εφόσον συνεχίζει και υπάρχει η ναυπηγική και η ναυπηγοεπισκευαστική δραστηριότητα. Διότι ο χώρος δόθηκε ως διάδοχο σχήμα από τους προηγούμενους που πτώχευσαν, στη συγκεκριμένη εταιρεία, για  ναυπηγική βιομηχανία και ναυπηγοεπισκευή. Άρα, αυτό είναι υποχρεωτικό να συνεχίσει να υπάρχει, σε κάθε περίπτωση. 
Επομένως, με αυτές τις διασφαλίσεις, πιστεύω ότι οι αντιρρήσεις που εκφράστηκαν -και μιλώ για τις ουσιαστικές και όχι για τις τυπικές και διαδικαστικές αντιρρήσεις, για τις ουσιαστικές- περισσότερο αναφέρονται σε ιδεοληπτικές αναφορές που έχουν σχέση με το χθες, παρά σε πραγματικά επιχειρήματα, για το σήμερα. Αν κάποιος ενοχλείται, γιατί υπάρχει η αμερικανική συμμετοχή σε αυτή την εταιρεία, νομίζω ότι θα πρέπει να επανεξετάσει την λογική του. Θεωρώ ότι αυτό που κάνουμε είναι απολύτως ταυτισμένο με το εθνικό συμφέρον και από οικονομική άποψη και ανέπτυξα το γιατί, αλλά και από στρατηγική άποψη.
Αγαπητέ συνάδελφε, δεν σου κρύβω ότι ξεκίνησα να διαβάζω το βιβλίο του πρώην Προέδρου του ΣΥΡΙΖΑ, του κυρίου Τσίπρα και έπεσα πάνω στις σελίδες που διηγείτο ότι υπήρχαν στελέχη της αντιπροσωπίας της τότε κυβέρνησης που όταν συνάντησαν τον τότε Ρώσο πρωθυπουργό τον αποκαλούσαν «σύντροφο πρωθυπουργό» αισθανόμενοι ότι δεν έχουν πάει στην Ρωσία της τωρινής εποχής, αλλά στην παλαιά Σοβιετική Ένωση. Νομίζω ότι πρέπει κανείς να συνειδητοποιήσει ότι ζούμε στον 21ο αιώνα. Είμαστε στο 2025. Η Ελλάδα έχει μια κυβέρνηση δημοκρατικά εκλεγμένη, η οποία κινείται με αποκλειστικό γνώμονα το εθνικό συμφέρον, το οικονομικό συμφέρον της χώρας και της υγιούς επιχειρηματικότητας και των εργαζομένων, γιατί αυτές οι επενδύσεις δημιουργούν ανάπτυξη και θέσεις απασχόλησης για τους εργαζόμενους και αυτό είναι κρίσιμο και σοβαρό, αλλά και το εθνικό συμφέρον στο πλαίσιο των στρατηγικών συμμαχιών, τις οποίες έχει η χώρα και οι οποίες χαρακτηρίζονται από αξιοπιστία και αυτό αναγνωρίζεται διεθνώς από το σύνολο του κόσμου. 
Σας ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Ευχαριστούμε πολύ κύριε Υπουργέ.
Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Ανάπτυξης «Σύσταση και λειτουργία Ανεξάρτητης Αρχής Εποπτείας της Αγοράς και Προστασίας του Καταναλωτή, ρυθμίσεις για την Επιτροπή Ανταγωνισμού και λοιπές διατάξεις».
[bookmark: _Hlk215059178]Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των Κομμάτων, όπως αυτές διατυπώθηκαν επί της αρχής του νομοσχεδίου ζητώντας από την Ειδική Αγορήτρια της  ΚΟ «ΝΕΑ ΑΡΙΣΤΕΡΑ», την κυρία Πέρκα, επειδή κατά τη διαδικασία αλλάξατε την επί της αρχής ψήφο σας, παρακαλώ να την επαναλάβετε προκειμένου να καταγραφεί και επισήμως και στα Πρακτικά της συνεδρίασης.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Πρόεδρε καταψηφίζουμε επί της αρχής και ζητάμε την απόσυρση των άρθρων 51 και 52.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ(Αντιπρόεδρος της Επιτροπής): Κατεγράφη, σας ευχαριστώ. 
Ανακεφαλαιώνουμε με τις θέσεις των Κομμάτων επί της αρχής. Ο Εισηγητής της Πλειοψηφίας, εισηγήθηκε την ψήφιση του ανωτέρω σχεδίου νόμου, ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» και η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ» το καταψήφισαν, ενώ ο Εισηγητής της Μειοψηφίας, ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στην Ολομέλεια.  
Στο σημείο αυτό, ερωτάται η Επιτροπή, γίνονται δεκτά τα άρθρα 1 έως 59 του σχεδίου νόμου; 
ΠΟΛΛΟΙ ΒΟΥΛΕΥΤΕΣ: Ναι.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ(Αντιπρόεδρος της Επιτροπής): Τα άρθρα 1 έως 59 του σχεδίου νόμου γίνονται δεκτά ως έχουν, κατά πλειοψηφία.
Ερωτάται η Επιτροπή, γίνεται δεκτό το ακροτελεύτιο άρθρο;
ΠΟΛΛΟΙ ΒΟΥΛΕΥΤΕΣ: Ναι.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Δεκτό κατά πλειοψηφία. 
Τέλος, ερωτάται η Επιτροπή εάν το σχέδιο νόμου γίνεται δεκτό και στο σύνολό του.
ΠΟΛΛΟΙ ΒΟΥΛΕΥΤΕΣ: Ναι.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής): Δεκτό κατά πλειοψηφία. 
Συνεπώς, το ως άνω σχέδιο νόμου του Υπουργείου Ανάπτυξης, γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία. 
Λύεται η συνεδρίαση. 
Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Κτενά Αφροδίτη, Μεταξάς Κωνσταντίνος Βασίλειος, Συντυχάκης Εμμανουήλ, Τσοκάνης Χρήστος, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Φωτόπουλος Στυλιανός, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.



Τέλος και περί ώρα 12.10΄ λύθηκε η συνεδρίαση.



Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ			   Η ΓΡΑΜΜΑΤΕΑΣ


ΒΑΣΙΛΕΙΟΣ(ΛΑΚΗΣ) ΒΑΣΙΛΕΙΑΔΗΣ        	     ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ


